د

ماشومانو اولسي نظمونه او قيصۍ

اثر جان

ټول حقونه د مولف په حق كښې محفوظ دي

ضابطه

د كتاب نوم د ماشومانو اولسي نظمونه

او قيصۍ

ليكونكے اثر جان

كمپوزر : سلېمان كامل

(مركه پبلي كېشنز مردان 03005729287)

چاپ اول (٢٠١٣ء)

شمېر پينځهٴ سوه

بيعه شپږ نيمې شلې (١٣٠) روپۍ

رابطه

پښتونخوا سټډي سنټر

عبدالولي خان پوهنتون مردان

03459333150

Asarjan 123 @yahoo.com

تړون

د

ادې

په نوم

فهرست

اوله برخه (نظمونه)

|  |  |  |
| --- | --- | --- |
| نمبر | عنوان | مخ |
| 1 | د اثر جان يوه بله ادبي هڅه، ډاكټر اسرار | 6 |
| 2 | سريزه | 9 |
| 3 | لوبو له راوځئ | 12 |
| 4 | الفبا/شمېره | 13 |
| 5 | ماشومتيا | 15 |
| 6 | رشتې | 16 |
| 7 | د هلكانو غږونه | 24 |
| 8 | د جينكو غږونه | 30 |
| 9 | روژه | 36 |
| 10 | وړوكے اختر | 37 |
| 11 | لوے اختر | 38 |
| 12 | موسمونه | 39 |
| 13 | پشاړې/ملنډې | 44 |
| 14 | مارغان او ځناور | 54 |
| 15 | لوبې | 59 |
| 16 | قيصۍ | 65 |
| 17 | متفرقات  دويمه برخه (قيصۍ) | 67 |

1. ښېګړه بارداره ونه ده 71
2. هوښياره لومبړه 74
3. كيرړے او مېږے 75
4. كارغهٴ او ښارو 76
5. چندڼ مندڼ 78
6. ډومبكي له لته وركړه 80
7. بي بي چلغوزه 83
8. ميرزالي او نايي 86
9. لنډے مړ دے 87
10. جينۍ او پيشو 89
11. ګيدړ او لومبړه 91
12. د ګل غوندې ځوان مړ دے 94
13. انګك ، بنګك او د چرګې چارګلك 96
14. شين طوطا 98
15. بي بي سلاخوبه 100
16. نيم كونے ورور 103
17. شنګو بنګو 107
18. ګل شهزاده 110
19. پيشو او كټوۍ 111
20. هر چا ته خپل وطن كشمير دے 114
21. حېرانتيا 116
22. لارو پولو 116
23. بي بي جل 117
24. چتے پتے 118

د اثر جان يوه بله ادبي هڅه

كهٴ تهٴ په پښتو كښې په يوه موضوع يو علمي، معلوماتي او تحقيقي ليك كول غواړې او غواړې چې وګورې چې ستا نه مخكښې په دې موضوع څومره كار شوے دے ، چا چا كړے دے او كوم كوم كتابونه ئې ليكلي او چاپ كړي دي؟ نو تهٴ به د مايوسۍ سره مخامخ كېږې او د دې خبرې صداقت به درته معلوم شي چې '' پښتو كښې د نثر ډېر كمے دے'' دا نه چې ګنې د پښتو ليكونكي نشته، د پښتو د ليكونكيو شمېر په موجوده وخت كښې د يوې اندازې مطابق د شپږو زرو نه زيات دے خو د دوي زيات شمېر شاعرۍ ته كار وئيلے دے ـ سره د دې چې د دې حقيقت نه هم ډېر ښهٴ خبر دي چې په پښتو كښې دومره ډېره شاعري شوې ده چې اوس په شاعرۍ كښې نوم اومقام پېدا كول ډېر ګران دي ـ دا دومره په زرګونو ليكونكي چې خپل وخت او توانايي په شعر او شاعرۍ ضائع كوي كهٴ دوي مختلفوموضوعاتو ته پام وكړي نو دا به د پښتو ژبې او ادب حقيقي خدمت وي ـ د دنيا د ترقي يافته ژ بو په ادبياتو كښې د يوې موضوع په سوونو كتابونه موندلے شي، كتابتونونه ئې په لكونو كروړونو كتابونو نه ډك دي او تعداد ئې هره ورځ زياتېږي ـ د پښتو د نثر ټول كتابونو چې راغونډ كړې نو يوه المارۍ قدرې ترې نهٴ شې ډكولے ـ بل خو چې د ځينې ليكونكيو دې بې بنياده او بې دليله دعوو او جذباتي نعرو ته وګورې چې پښتو د سنسكرت مور ده او د دنيا د ټولو ژبو نه زړه ژبه ده نو كهٴ خندا نهٴ درځي نو هم به درشي ـ كومو لږو ليكونكيو سره چې د دې خبرې احساس دے هغوي په نثر كښې علمي، معلوماتي، تاريخي ، تحقيقي او تخليقي ليكونه كوي او كوم كار چې د پښتو په نوم جوړ شويو سركاري او نيم سركاري ادارو له پكار دے هغه دوي په ځانګړي توګه كوي ـ په دې لږو ليكونكيو كښې اثر جان( چې د ځان په تكل يوه شعري مجموعه ئې هم چاپ شوې ده) هم شامل دے ـ لږ وخت مخكښې ئې د '' د پښتنو نسلي څېړنه'' يوه تحقيقي او تاريخي كتاب ليكلے او خپل نظر ئې څرګند كړے دے ـ د دې نه مخكښې ئې د ''دلزاكو قبيلې'' تاريخ په اردو كښې ليكلے او چاپ كړے دے او دا شان ئې ځان له د محقيقينو او مورخينو په صف كښې يو نوم او مقام پېدا كړے دے ـ په دې موجوده كتاب كښې ئې د پښتو د فوكلوري ادب د يوې څانګې د '' ماشومانو فوكلور او غږونه'' لاندې د ماشومانو قيصۍ او مترنم غږونه يا نارې راغونډې كړي دي ـ دا يو ډېر په زړهٴ پورې او ګټور اثر دے ـ ماشومان څهٴ چې لويان به هم ترې خوند واخلي ـ ځكه چې دا به دوي ته خپل د ماشومتوب او هلكوانۍ بې غمه ورځې وريادې كړي ـ فوكلور ادب كهٴ يو خوا د يو قوم په شعوري ارتقا كښې مدد كوي نو بل خوا د دغه قوم د اجتماعي لاشعور برخه هم جوړوي ـ ډېرو لوستونكيو ته به د اثر جان په دې كتاب كښې نيمګړيتاوې ښكاري ځكه چې دا د پښتو د يوې محدودې علاقې سره اړه لري.ـ د پښتنو هره علاقه داسې بې شمېره قيصۍ او مترنم غږونه شته دے ـ د هرې علاقې ليكونكيو له پكار دي چې د اثر جان د دې كتاب نه الهام واخلي او د خپلو خپلو سيمو فوكلوري ادب او د ماشومانو فوكلور راغونډ كړي او چاپ ئې كړي او يا ئې اثر جان ته راولېږي چې هغه ئې په راتلونكي اېډيشن كښې سره د مننې شامل كړي ـ زهٴ خپل ځاني د اثر جان دا زيار ستايم او هيله من ىم چې په راتلونكي وخت كښې به دغسې نور هم ښهٴ ښهٴ كتابونه پښتو ژبې ته پېرزو كړي ـ

ډاكټر اسرار

هوتے مردان

١٦م جون ٢٠١٣ء

سريزه

اولسي ادب د پښتو ادبياتو يوه اهمه څانګه ده چې د وخت د بهير سره ئې د خپلې ارزښتيا له كبله تر دا دمه دوام ساتلے دے ـ د نورو ژبو په شان د پښتو فوكلور هم د شفاهي ادب سره اړه لري چې د يو كول نه بل كول ته د وېنا په شكل سپارلے شي ـ په اصل كښې دا د منظومو وېناګانو يا غږونو داسې مجموعه وي چې په ډېر ساده لېكن مربوطه توګه پكښې د يو قوم يا سيمې تهذيبې او كلتوري پنګه ساتلے شوے وي ـ د اولسي ادب يوه اهمه څانګه د ماشومانو په ادب (Childlore) بللے شي ـ د څېړن كارو په خيال دا ادب د يو ماشوم د شپږو كالو نه واخله تر پينځلس كالو پورې د ژوند په كلهم جزوياتو مشتمل وي خو په اصل كښې د دې ابتدا د دهٴ د زېږېدو سره سم هغه وخت كېږي چې د كله نه دا ماشوم په فطري توګه د مور غېږې ته وسپارلے شي ـ هم دغه وجه ده چې كله دې د خبرو اترو او پوهې په پړاو راننوځي نو د خپل سپېځلي فكر په رڼا او د هر قسمه ذهني او جسماني تيارو نه پرته د خپل چاپېر چل په حقله هره هغه خبره په منظومه يا بيانيه توګه وايي كومه چې د دهٴ روح اوري، ويني يا محسوسوي، دې د ځناورو، مرغانو، بلاګانو او هر هغه څيز سره خبرې كوي چې د دهٴ مشران ئې په عام ژوند كښې بې ساه او بې ژبې بولي ـ د دهٴ غصه، د دهٴ مينه، د دهٴ خندا، د دهٴ ژړا، غرض د دهٴ د نفسياتو هر اړخ رښتوني وي ـ هم دا وجه ده چې د دهٴ وېنا هم رښتوني وي ـ

د پښتو ادب د ځانګړي اديب او څېړن كار پروفېسر محمد نواز طائر صېب مطابق د پښتو ژبې د فوكلوري ادب وړومبے موٴ لف نوموړے فرانيسوي څېړن كار جمېزډار مسټېټر وهٴ ـ دهٴ په خپل ګټور كتاب ''د پښتو سندرو هار او بهار'' كښې (چې په كال ١٨٨٦ء كښې د پېرس نه چاپ شوے وهٴ ) د ماشومانو د سندرو يو څو نمونې رانقل كړے وے خو په وړومبي ځل په مربوطه توګه د دې كار اعزاز خپله پروفېسر محمد نواز طائر صېب ته حاصل دے ـ په دې موضوع د دوي تاليف '' پښتو كښې د ماشومانو سندرې او صوتونه'' د ستائيلو وړ دے چې په خصوصي توګه ئې پكښې د لر او بر پښتونخوا د ماشومانو د اولسي ادب جاج اخستے دے ـ تر څو چې زما د دې تاليف تعلق دے ، د دې د نظم او نثر زياته برخه ما د خپلې قدرمنې مور نه روايت كړې ده ـ دغه شان د خپلو ځنې دوستانو او كشرانو نه مې هم په كښې استفاده كړې ده ـ چونكې دا كتاب په خصوصي توګه د ماشومانو د پاره ليكلے شوے دے په دې وجه مې پكښې د دوي د عمومي پوهې په خاطر د ليكلو طرز بيانيه او ساده ساتلے دے ـ بيا هم كهٴ دلته زهٴ خپلو درنو لوستونكيو سره دا خبره شريكه كړم چې د دې تاليف د نظم او نثر د دواړو برخو منتخبات خالص پښتني بڼسټ لري نو يقيناً چې مبالغه به نهٴ وي.ـ زهٴ هيله لرم چې دا نظمونه او قيصۍ به نهٴ يواځې د ماشومانو خوښې شي بلكې خپلو همځولو او د ځان نه وړو ماشومانو ته به ئې هم اوروي ـ

اثرجان

لوبو له راوځئ  
وړو لوبو له راوځئ  
سابهٴ ډوډۍ مو پرېږدئ   
دې همځولو له راوځئ  
په پښو مو پېكړې دي  
په جلبنګو كښې راوځئ

* **شمېره او الفبا**

الف لـــكه ايــلۍ

با لـــكه بېـــلۍ

تا لـــكه تېــلۍ

پا لـــــكه پېــلۍ

ج لكه جونګړه

ابۍ ما له چكۍ ګوړه

٭٭٭

يـــــــــــو دوه درې خـــــــټـــكـــے پــــرې پــــرې

دوه درې څـــــلـور هســـې مـهٴ كوه اوس شور

درې څلور پينځه وايـــــه لاس دې وويــــنځهٴ  
څـلور پينځهٴ شپږ راتـــه ونــيــسه اوس غوږ

پينځـــهٴ شپږ اووهٴ راتــــه لاس دې ونــيـــــــوهٴ

شــپــــږ اوهٴ اتــــــهٴ راتــــه نـــېــغ دې وكـاتــــهٴ  
اتــــهٴ نـــهـــهٴ لـــس قيصه خلاصه شه اوس بس

٭٭٭

د ايك او دو جګړه وه  
تين ورته ولاړ وهٴ  
چار په منډه لاړهٴ  
پنج ئې ترې خبر كړهٴ  
چهـ ئې برابر كړهٴ  
ست په ګډېدو شهٴ  
اټ په ډمامو شهٴ  
نو ئې څوكيدار وهٴ  
دس ئې جمعدار وهٴ  
 ٭٭٭

اېـــك دايـــه دايــه

ورشـــه ورته وايه

نـــهٴ راكــي چوټي

سبا به ځو وختي

٭٭٭

* ماشومتيا

چـــــاچۍ وهــــلے نــهٴ شــي

كــــكـــوړے بــه ور نهٴ كړم

٭٭

پاپلے پل واخله

پل دې بختور شه سبا بل واخله

٭٭

اوچني پوچني چوري چرنګ

خـت ئې ارت پـاپو ئې تنګ

٭٭٭

* رشتې

مور

ټاټۍ ټاټۍ ټاټۍ ټاټۍ  
ټاټۍ په ځانګوټۍ  
په ټاټۍ كښې مې بچے دے  
د بچي سپينه كوكۍ  
ټاټۍپه ځانګوټۍ  
پيشي شه پيشو  
سپے بهر وغپېدهٴ  
زما بچے اودهٴ دے  
دے په خوب كښې ژړېدهٴ  
په ټاټۍ كښې مې بچے دے  
د بچي سپينه كوكۍ  
ټاټۍ په ځانګوټۍ  
 ٭٭٭

ادې وايـــي چــــــاړے دے

دا دا وايــي كـــــكـــــے دے

ككے مې ګـل طوطــي دے

د طـــوطــــي پــه ژبــه خپله

ابـــۍ پـــرې پـــوهـــېــدلــــه

٭٭٭

(سوات)

په ټوقو كښې چوتاره  
په ګلو كښې بهاره  
د مور د غاړې هاره  
ګوړې چيني ډېرې دي  
ګبينه لرم له كوره  
د مور د سترګو توره  
 ٭٭٭

شولې واړه شولې  
د شګۍ شولې سمسورې  
ستا ورور به شولې راوړې  
د رومال په پلو پورې  
واخله خپلې مورې  
داسې نهٴ دي لكه نورې  
 ٭٭٭

اټېران سوبري (د بنو دے)

مور دې ناسته په پوزي

څوك به ژاړي څوك به خوري

٭٭٭

زما د مور باوو

چرې به وو

٭٭٭

بابا

نرے نرے باران دے  
بابا مې را روان دے  
د كټ لاندې پيشو ده  
پيشو ته وايه پيشې  
مېږيه ستړے مهٴ شې  
 ٭٭٭

يوه سړي ته چا وې څو ځامن دې دي

هغهٴ ورته جواب وركړهٴ چې :

يو دے دے يو نادے دے

يو خېر ګل بل مامدے دے

دوه غوا تړي دوه ملا تړي

دوه تلے په لښكر

دوه كور دوه په لاهور

دوه په ګور دوه لا نور

يو دے دے يو نادے دے

يو پائنده بل رامدے دے

دوه ملا تړي دوه څخي تړي

بابا ئې لا ژوندے دے

٭٭٭

ورور

ورور مې تلے دے دغلې له  
را به شي غرمې له  
ما له به پلي راوړي  
پلي به زهٴ سيند ته وولم  
سيند به ما له كاڼے راكړي  
كاڼے به زهٴ الله له وركړم  
الله به ما له ورور راكړي   
ورور به زهٴ ابۍ له وركړم  
ابۍ به ماله شال راكړي  
شال به زهٴ په سر كړم  
ګنډے به په پښو كړم  
بهر ته به راوځم  
ورور به وايي چرته ځې  
وخت د ګرځېدو نهٴ دے  
 ٭٭٭

ورور مې تلے دے په ښكته  
ما له به پلي راوړي  
پلي به زهٴ غوا له وركړم  
غوا به ما له پۍ راكړي  
پۍ به زهٴ سيند له وركړم  
سيند به ما له كاڼے راكړي  
كاڼي به زهٴ خداے له وركړم  
خداے به ما له ورور راكړي  
ورور به زهٴ ابۍ له وركړم  
ابۍ به ما له شال راكړي  
شال به زهٴ په سر كړم  
غشي به په پښو كړم  
ورور به راته وايي لولكۍ لولكۍ چرته ځې  
 ٭٭٭

خور:

بې وروڼو خور دې په غرمو ځي

د وروڼو خور دې د بلۍ په سېوري ځينه

٭٭٭

ببو:

تورې ببو

په څهٴ ولاړه يې

په توره ګټه

څهٴ ته ګورې؟

تورې مرغۍ ته

جلال ئې وويشتهٴ

چا؟

على حېدر په تكه توره تماچه

اله بيم باجا

٭٭٭

* د هلكانو غږونه

پورې غاړه ونه وه

د ونې لاندې ګټه وهٴ  
د ګټې لاندې مار وهٴ

د مار په خلهٴ كښې تار وهٴ

تار زما په كار وهٴ

نهٴ څښم د ګبين اوبهٴ

خلهٴ به مې تڼاكه شي

كابل به رانه پاتې شي

لاړمه كابل ته

د كابل تمبړۍ پورې وې

لاړمه لاهور ته

د لاهور تمبړۍ وازه وه

يو پكښې نادانه وه

په شل روپۍ ارزانه وه

ما سره ټوپك وهٴ

هغه د چرو ډك وهٴ

هغه مې پرې ورخلاص كړهٴ

ځان مې ترې راخلاص كړهٴ

٭٭٭

زما يوه غوا وه  
خټكو بوتله  
چې زهٴ زلمے شوم  
ورپسې لاړم   
نرۍ شوملې شوم  
په دېوال توې شوم  
خټكے چارې چارې   
خټكے ډوم ډومبكے  
 ٭٭٭

وخمته غرهٴ ته   
د غرهٴ تمبړۍ پورې وې  
لاړمه لاهور ته  
د لاهور جينكۍ تورې وې  
لوبو ته تيارې وے  
كونڅۍ ئې ناقلارې وې  
ټيك د ټيكالو سره  
اوږۍ د سملكو سره   
خداے به مې باچا كړي  
بيا به ځم د درانو سره  
 ٭٭٭

درانجې

ثمر كولانجې

د كټ نه كوز شه

څپلۍ په پښو كړه

غلبېل را واخله

خمبې ته كوز شه

دانې را واخله

وړو له وركړه

واړهٴ رخصت كړه

٭٭٭

پورې غاړه كلے دے

سور شال پرې غوړېدلے دے

مشر ئې باكو وهٴ

فتح خان جرګې له تلے دے

خانه فتح خانه د حجرې غولے دې تنګ دے، تنګ دے

ناوې پرې تېرېږي راتېرېږي

د كالو ورسره شړنګ دے شړنګ دے

دړې دوړې ډنګ دے

خوږ بادرنګ دے ،

د پير بابا ملنګ دے

تاسو كره چختے نشته

مونږ كره د سرو زرو پالنګ دے

هائې هائې په طورو جنګ دے

٭٭٭

اكوبكو سر سيندكو  
غوا مې لاړه په ترپكو  
اباسين بېړۍ بېړۍ  
پكښې ناسته درخانۍ  
درخانۍ خورې راوځه  
په لستوڼي كښې دې څهٴ دي  
خواږهٴ دي كهٴ تراخهٴ دي  
ابۍ شړنګ دربلۍ   
زما د ماما مېښه وه   
په هره پوله پېښه وه  
نشته كونډے پۍ  
چې پكښې ډوبه كړم سيپۍ  
 ٭٭٭

* د جينكو غږونه

اے كاكا پېسه واخله  
سره پرې دنداسه واخله  
درې چته مې كور دے   
د ډمو پكښې شور دے  
يو ډمه مې مړه كړه  
ماما كره مې شپه كړه  
مامې مې خمبيره كړه  
روټۍ مې ترې پخه كړه  
چې يوه روټۍ مې وخوړه  
او بلې ته مې لاس كړهٴ   
بابا كونټۍ ته لاس كړهٴ   
سر ئې راله مات كړهٴ   
وينې ترې بهېږي  
اوس به څهٴ چل كېږي  
بابا به جېل ته كېږي  
 ٭٭٭

راوړئ تبرګے

چې پرې وچوو لرګے

چې پرې باندې كړو ديګونه

چې پرې كېږدو خانكونه

چار ګل پرې پرې

ملغلرې پرې سورې

جازونه راغلل لس

ګولۍ وولي په كړس

خداے ته به سوال وكړم چې ما خلاصه كړي له اوره

د خداے كارونه ګوره

٭٭٭

نازو نازو راشه   
ماسره پخلا شه  
ام به درله دركړم  
مم به درله دركړم  
بيا چې لاړ شو كور ته  
حال به وايو مور ته  
ام مې ډېر خوړلي   
مم مې ډېر خوړلي  
هلته يو جينۍ وه  
لويه ئې پيپنۍ وه  
مخ ئې وهٴ تك تور  
سر ئې وهٴ ببر  
لاس ئې وو خيرن  
غاښ ئې وو خيچن  
ما ورته كتل  
دې راته خاندل  
بيا مې راغله خواله  
لاس ئې راكړهٴ ماله  
دې وې كور مې نشته  
پلار او مور مې نشته  
ام مې ورله وركړهٴ  
مم مې ورله وركړهٴ  
 ٭٭٭

كاته ناته

ورور مې تلے دے په ښكته

ما له به سالو راوړي

ورندارې له مې نته

نته كته نهٴ وه ، ورندار پرېوته له كټه

سر ئې په بازو وهٴ ، مَلا ئې ما ته شوه چورلټه

اخ د ناوې سور پېوے

ما له به ورور راوړي له بازاره زرغونه پېوے

٭٭٭

يه سپينې سپوږمۍ

تا له سر چا كړے دے

اله داد كړے دے، اله داد په سترګو ړوند شه

دا ئې درله څنګه كړے دے ـ

ما له به راغلے وے

ما به درله ښهٴ كړے وهٴ

٭٭٭

بېلۍ بېلۍ په چپو مهٴ راځه بېلۍ

ګنګړې ګنګړې په چپو مهٴ راځه ګنګړې

په هلكانو كښې مې ورور دے شهزاده

په جينكو كښې مې ورندار د سر كنډۍ

ورندار دې وركه شي دانې نهٴ راكوي

منګے به واخلم په ګودر به وژاړم

چې كور ته راشم ځان به چرګه كړم دانې به ټولوم

الو رانهٴ غله بلو رانهٴ غله

ګونګړي پاخهٴ شو په ځاے ساړهٴ شو

٭٭٭

چم چم چم

ناوې له شربت وكړه

ما ته پكښې ست وكړه

نهٴ خورمه كېلې په مالټو باندې عادت يمه

زهٴ ډاكټر زينت يمه

اوس به ساجده راشي

څڼې به ببرې كړي

سپي به رانه كورے كړي

٭٭٭

وه ادو بدو

مونږه بېرو له درځو

بېرې به ترې وخورو

ګيټګي مور له به دې وړو

٭٭٭

* روژه

ملا بانګ ووايه   
په چرګ بانګ ووايه  
چې د نمر سترګه راخېژي  
تا به وئيلي وي   
 ٭٭٭

ملا بانګ ووايه  
په ماښام ووايه  
چې د نمر سترګه پرېوځي  
تا به وئيلي يي  
 ٭٭٭

روژې كوژې ماتې

په لاوڼ كښې څلورنيمي ډوډۍ ماتې

٭٭٭

* وړوكے اختر

الله هو بېګاه شه ، الله هو سبا شه

پاڅئ مومنانو د اختر مونځ مو قضا شهٴ

٭٭٭

* لوے اختر

لويه لويه خدايه

نن شپه د لوے اختر ده

ځئ چې ځو مكې ته په مكه كښې ثوابونه دي

وركه دې دنيا شي په دنيا كښې ډېر غمونه دي

لويۍ لويۍ لارې لوي لوي منزلونه دي

عجب په لويه لار كښې عجب شنكي باغونه دي

ګل به ترې هغه اخلي چې چا لوستے قرانونه دي

ربه لااله الا الله

اخوند چا وليدهٴ

اخوند غازيانو

رنګا رنګ جامې اغوستې په مكه ورګډېدهٴ

د مكې د بوټي لاندې شين طوطا وشڼېدهٴ

طالبان پرې شو ورګډ د خداے نور پرې ورېدهٴ

ربه لااله الاالله ـ ـ ـ ـ ـ

٭٭٭

* موسمونه

اړ دننه

پشكال په ونه

٭٭

دولس مياشتې كال دے

ګنده ئې پشكال دے

٭٭

بادرو باد راپرېږده په مېرو

زميندار درته ولاړ دے

لكه سرې خولې د خارو

٭٭

اسو و دې سو

٭٭

چې كتك شي

وږي كوتك شي

٭٭

چې چېتر شي

باران تر تر شي

٭٭

چې پو شي

ساړهٴ په پښو شي

چې ما شي

ساړهٴ په شا شي

٭٭

سوكړه

تور مخې بابا ژاړي  
يو موټے دانې غواړي  
په مخ سپېړه غواړي  
خدايا باران وكړې  
اوچ كاڼي لواندهٴ كړې  
 ٭٭٭

''باران اور'' (د باران غوښتلو ناره) بره پښتونخوا

ارغومبكے چرغومبكے

څهٴ غواړې؟

يو اوږې دانه غواړي

په مالګه ئې تروه غواړي

په ګوړه ئې خوږه غواړي

راواچوئ دانې

كور مو ډك شه د غلې

غلې زيړې زرغونې

په كندوانو كښې ورستې

زمونږ چونګ لپه پكښې

٭٭٭

لاډو لډنګه څهٴ غواړې  
لاډو كونډه ده مېړهٴ غواړي  
د اسمان خړې اوبهٴ غواړي  
د زمكې شنهٴ واښهٴ غواړي  
لاډو كاسه اوړهٴ غواړي  
په مالګه ئې تروهٴ غواړي  
 ٭٭

بارانه وورېږه

په شين كبل ورېږه

د شين كبل د لاندې

واړهٴ واړهٴ خانان دي

غوښې كچلان دي

٭٭

جړۍ:

يا الله شين ئې كړې   
د شين غويي پتون ئې كړې  
د مالګې كنډولے ئې كړې  
د سرو زرو كوټې ئې كړې  
يا الله شين ئې كړې  
د شين غويي پتون ئې كړې  
اوسپنه تاوده كړې  
پيرنګے په جنازه كړې  
بچي ئې په تخته كړې  
 ٭٭٭

نرے نرے باران دے  
بابا مې را روان دے  
د كټ لاندې پيشو ده  
پيشو ته وايه پيشې  
مېږيه ستړے مهٴ شې  
ډولكے وهلے نهٴ شې  
 ٭٭٭

* ملنډې

تپه تپه توڼيه  
توڼۍ ماموتوڼيه  
ونيسه ترې غوږ   
د چرګې مامو لك  
 ٭٭٭

پشم دے ورېږي  
پشمه داره وادهٴ كېږي  
خالد ورته دوپړۍ وهي  
زېبو ورته ګډېږي  
 ٭٭

دا جينۍ نادانه ده  
پلار ته پالوانه ده  
مورې نهٴ اچوي نـتكۍ  
را وځه چرمښكۍ  
 ٭٭٭

بشكه ده بشكڼه ده (پېښور)

خواښې مې دوبڼه ده

زهٴ ورته منګے وهم

هغه بوره ښېرې كوي

خل ئې تماشې كوي

٭٭

*چې كوم ماشوم مچۍ يا ډمبره وچيچي*

پړسو پړسو مالګه دې دارو دارو

يو مړدكي راوره چې غوزان درله ګټو ګټو

٭٭٭

*چې د كوم ماشوم سر ګنجے كړي*

ګنجه د كړونجه

ګنجے راغے د جنګه

نهٴ ستړې نهٴ ستومانه

لاس ئې اوښكو د ايمانه

٭٭

كټه كټ دې په كوټه  
چې سحر راپاڅې مور ته وايه ماله غوړه پراټه  
 ٭٭٭

د ګنجي په سر وېښتهٴ دي

څلور دي كهٴ پينځهٴ دي

پاكي پرې دخل نهٴ كوي

د قينچانو پرې باران دے

ګنجے جمعدار خان دے

٭٭٭

ګنجه د كړونجه (پېښور)

ګنجے راغلو د سربنده

د توت لاندې اودهٴ شهٴ

د مچانو پرې وادهٴ شهٴ

يو مچ مې ترې نهٴ مړ كړو

د ګنجي راسره شر شهٴ

ډېره پرې جګړه شوه

٭٭٭

*چې د كوم ماشوم سترګې شنې وي*

١- شين ټغ د بغو بغ

ما ويشتلے په ټوپك

د پيربابا نيولے

د نسوارو كنډولے

٢ـ شين ټغ د بدې ورځې

كفن ئې د بروزې

اور ورته كړئ چې سوزي

٭٭٭

منګے ډك د الوچو

چغه چغ پڼې په پښو

٭٭

الله اكبر

سر د سيد اكبر ، كولمې د خانمۍ، شاټينګې د ګلبر

٭٭

يوې جينۍ ته چا وې ډېره ډوډۍ مهٴ خوره

هغې ورته وې

دوه په تنارهٴ خورمه

دوه په دېواله خورمه

دوه په تلهٴ راتلهٴ خورمه

چې كښېنمه اتهٴ خورمه

زهٴ خواره لا څهٴ خورمه  
٭٭٭

مومنده اوبو يوړه

هنرمنده اوبو يوړه

وروره څهٴ هنر ئې زده دے؟

وروره دا هنر ئې زده دے

چې تالے داسې څټي لكه وينځلې ـ

٭٭

پېژنم پواړه ښځه ډېره خمبيره ساتي

لاس پرې نهٴ راكاږي

د كلپۍ غاړه سپېرهٴ ساتي

٭٭

*چې كله به ماشومانو خپل همځولي چڼي په كوڅه كښې وليدل نو دا نارې به ئې ورپسې وكړې :*

چمه چملكيه ډېره روټۍ مهٴ خوره

په روټۍ كښې چمچه ماردے

چڼے باجا مار دے

٭٭

كنډاس:

كنډاسه غورمنډاسه  
انډې خوره انډې وباسه  
د سيند په غاړه كښېنه   
مړدكي راپورې باسه  
 ٭٭

*په پېرنګي پسې*

يو ګړنګه

دوه ګړنګه

غاړه د منګي

ټوپۍ د پېرنګي

٭٭

هغه ده لارۍ راغله

غټه پېرنګۍ راغله

پيچ پكښې تاوېږي

د خانانو پكښې شور دے

دا څنګه لاهور دے

٭٭

*چې هندو به ئې وليدهٴ*

هندو كندو

راشه مسلمان شه

زمونږ په دين روان شه

محمد كلمه پړو

ځان مهٴ سېزه په دړو

٭٭

ترړنده تر تېرړنده

پېريانو وادهٴ جوړ كړهٴ

مشر ئې ګل دين وهٴ

ماما دين ئې په خرهٴ سور كړهٴ

٭٭

* مرغان او ځناور

پر پټوانے، چېلۍ له پاڼې

چېلۍ به ئې وخوري په مينه مينه

چيلۍ رنګينه

٭٭٭

چرګې دي چرګان زما

ګرځي په ډېران زما

٭٭٭

طوطي طوطي

چوري خورې

شين طوطي

د بڼ طوطي

كچه ګوته لګوي ماته سلام كوي

٭٭٭

اوښه اوښه ډز وكه

ډز په مازيګر وكه

روغه روپۍ ماته كړه شبنم له پرې څادر وكړه

اوښه اوښه لك لګه

پلار دې په ټوپك لګه

مور درباندې بوره شه

خواښې دې رنځوره شه  
اوښه اوښه ډانګه

ډانګه ډانګه ډانګه

ډانګه دې غړانګه

بېره كښې ټال واچوه سبا بېګاه پرې ځانګه

٭٭٭

كړكړې كونترې

په دېوال واوړه

ستا په جېب كښې زما پېزوان دے

ورك ئې نهٴ كړې

يو ګوته تاوان دے

كاش كاش ګوتې

ورور مې تانېدار دے

سپايان ورله راځي

څانګې بېټك له چيلم راوړه

٭٭٭

ډم چې ډمامې وهي چرګوړې ورته پښې وهي

خواره پيشو راشي په دېوال ورته دمسې وهي

٭٭

زما دې يوړله د لسو پېسو چرګه

ګيدړه ځواني مرګه

په ګوتو به رانهٴ شې

٭٭

ګوګوشتو

بابا په لوټه ويشتو

٭٭

تك توڼا توڼا زما واړهٴ واړهٴ بچي دي

باران سيلۍ به راشي ، زما جاله به يوسي

تك توڼا توڼا زما واړهٴ واړهٴ بچي دي

٭٭٭

تورې تورانكې تاته چا وې چې تورۍ خوره

غُل د خارونۍ خوره

٭٭٭

* لوبې

*د '' اژاتور'' يا '' ادم چو'' يو نمونه* (قندهار)

باغ لرم باغچه لرم د شپېشتو ما مته لرم

اسپه كئ ايله لرم ناوې پرې سوَره لرم

اژاتور تور تور

٭٭٭

*وړومبۍ جينۍ:* جينۍ د بره چم نه راغله

*نورې ملګرې:*  كومه ده چې راغله

*وړومبۍ جينۍ:* دې هلكانو شنهٴ لوټونه څنډول ورته

نهٴ پرېږدم بلبل ورته

٭٭٭

ابۍ(ماشوم ) له اول سترګې پټې كړي

ابۍ ابۍ څهٴ ګورې

ستن (ګورم)

په ستن باندې څهٴ كوے

بوجۍ پرې ګنډم

په بوجۍ باندې څهٴ كوے

بېرې په كښې اچوم

په بېرو څهٴ كوے

غوا ته ئې اچوم

په غوا باندې څهٴ كوے

پۍ ترې لوشم

په پيو باندې څهٴ كوے

مېلمنو له پكښې چاېٴ پخوم

ابۍ ابۍ ما ومونده ـ ـ ـ ـ ـ

(ابۍ ورپسې منډې كړي)

٭٭٭

زما يو ورور وهٴ تا نهٴ وهٴ ليدلے

داسې مې ليدلے وهٴ ځلځلي ټوپۍ په سر وه

خورې څوك ورله كئ

بدري جماله ښاپېرۍ

د سرو به ئې والۍ وې په دې غوږو ئې ځانګېږي

باچا دغه لور دې راكړه

نا نا نهٴ كېږي نخره به ترې جوړېږي

د سرو به ئې ټيكه وي په تندي به ئې ځلېږي

باچا ـ ـ ـ ـ ـ ـ

د سرو به ئې امېل وي په دې غاړه به ئې ځانګېږي

باچا دغه لور دې راكړه

د سرو به ئې چارګل وي دې په پوزه به ځلېږي

باچا دغه لور دې راكړه

د سرو به ئې بنګړي وي په دې لاسو به ئې برېښېږي

باچا دغه لور دې راكړه

د سرو به ئې پانزېب وي په دې پښو بې ئې شړنږېږي

باچا دغه لور دې راكړه

٭٭٭

وړومبے ماشوم: په كوټه څهٴ دي؟

دوېم: كارغهٴ

وړومبے: څهٴ خورې؟

دوېم: بټې

وړمبے: سترګې دې وړې وړې چمنټې

٭٭٭

وړومبے ماشوم: اها ها ها (كابل)

دوېم: هاو

وړومبے: د دې پټي په اخوا

د هغه بل پټي په ها

يوه نجلۍ ولاړه ده

نور په جمع:

مرجانه ، مرجانه ليونيه

وړومبے ماشوم: اها ها هاو

دوېم: هاو

٭٭٭

وړومبے ماشوم: كه كړاكې كړاكې *(كابل)*

په مانده كښې زركه كړاكي

اګۍ ئې نورو وړے دي

دا ما ته څهٴ له كړاكي

نور ماشومان په جمع

مرجانه، مرجانه ليونيه

مرجانه ، مرجانه ليونيه

٭٭

اول ماشوم : ستا پې پې كوكو دي

كهٴ زما پې پې كو كو دي

دوېم ماشوم: زما پې پې كوكو دي

اول: داسې به ئې ښائسته كړم لكه ستا په وينو

رنګ بنګ رنګ

دواړه: چق وهه لاسونه يا چق چقه لالے

اول ستا پرتوګ كوكو دے كهٴ زما پرتوګ كوو دے؟

دوېم: زما پرتوګ كوكو دے

اول: داسې به ئې ښائسته كړم لكه ستا په وينو

رنګ بنګ رنګ

دواړه: چق وهه لاليه يا چق چقه لالے

٭٭٭

* قيصۍ

يو باچا وهٴ

ناست په دنكاچه وه

كور ئې باغيچه وهٴ

خوراك ئې مېنچه وهٴ

اغوستن ئې الاچه وهٴ

د لور نوم ئې غنچه وهٴ

غنچه ناسته په دكان

غشي وولي په مېدان

دا مېدان داسې ځلېږي

لكه ستوري د اسمان

په اسمان كښې يو مارغهٴ وهٴ

زيړې پښې زيړ ئې څانګونه

راكوزېږي د مولا په قدرتونو

مومن چې شړۍ لنګ كړي

خبره په پالنګ كړي

څلور ځامن ئې مړهٴ دي

د پينځم ئې ځنكدن

ابۍ ما له ګل بدن

٭٭٭

قيصۍ لاړه ګوهاټے ته   
زهٴ لاړم پراټې ته

قيصۍ لاړله بټ له

زهٴ لاړم ښكلے پالنګ كټ له

٭٭٭

* متفرقات

اېشم بېشم ، ونې ته ختے شم،

بيا راكوزېدے شم

٭٭٭

دا جندره ماتوم

اسپايي ته اواز كوم

٭٭٭

ايشته للو بشيته للو پاس په بنګله كښې للو

٭٭٭

ګګوشتو بابا په غونډه وويشتو

٭٭٭

امبۍ لالي مشرف

تا كره جم جم زما ورخاړے مشرف

٭٭٭

ټكڼه غرمه ده

مامونۍ په خوب اودهٴ ده  
٭٭٭

چورله بابا چورله بابا ما ګړۍ له بوځه

بيا مې ترې رابوځه

٭٭٭

كتابيات

په پښتو كښې دماشومانو سندرې او صوتونه

پروفېسر محمد نواز طائر

پېښور اكېډمي پېښور يونيورسټي كال ١٩٨٨ء

٭٭٭

دوېمه برخه

(قيصۍ)

ښېګړه بارداره ونه ده

وايي چې پخوا په زمانه كښې يو سړے وهٴ ـ هغه به هر وخت ناجوړه وهٴ ـ اخر د اوږدې ناروغتيا نه پس چې كله د ځنكدن په حال شو نو خپل ځوے ئې راوغوښتهٴ او ورته ئې ووئيل چې بچيه ما خپلې زمكې د دارو درملو د پاره فلانكي بڼيا سره د سلو روپو په بدل ګاڼه كړي دي ـ پنځوس روپۍ مې دې مور سره اېښي دي چې زهٴ مړ شم نو دا باقي پنځوس روپو انتظام به وكړې او خپلې زمكې به د بڼيا نه راخلاصې كړې ـ په هغه وخت سل روپۍ ډېرې زياتې پېسې ګڼلے شوے ـ چې كله دا سړے مړ شهٴ نو څهٴ وخت پس ئې ځوي د ډېرې زياركښۍ نه پس پنځوس روپۍ وګټلې او د پلار پاتې پنځوس روپو سره ئې يو ځاے كولو نه پس ئې بڼيا له يوړې ـ بڼيا ورته ووئيل چې دې پسې پنځوس روپۍ سود جمع شوے دے چې هغه هم ورسره راكړې نو بيا به درته زمكه سپارم ـ هلك په ډېر خفګان د بڼيا د هټۍ نه راستون شهٴ ـ زړهٴ ماتې په لار را روان وهٴ چې په دې كښې په غوږو اواز ولګېدهٴ ''ما د كوړكۍ نه خلاصه كه، ما د كوړكۍ خلاصه كه '' هلك چې ګېر چاپېره وكتل نو يو خواته يوه مرغۍ په كوړكۍ كښې ګېره ښكاره شوه ـ هغهٴ مرغۍ د كوړكۍ نه خلاصه كړه ، مرغۍ ډېره خوشحاله شوه او ورته ئې ووئىل چې ځوانه تهٴ ولې داسې خفه خفه ىې ـ هلك ورته ټوله قيصه وكړه ـ مرغۍ ورته وې چې كوم ځاے كوړكۍ پرته ده هغه ځاے وكښنه د يوې ډبۍ نه به درته روپۍ ملاو شي ـ هلك زر ورغے او هغه ځاے ئې وكنستهٴ نو د لرګي يو وړوكے ډبے ورله په لاس ورغے ـ ډبے ئې پرانستهٴ ، په كښې يوه روپۍ پرته وه چې هغه ئې اوچته كړه بله پرته وه، دغه شان ورته پنځوس روپۍپه لاس ورغلې ـ هلك هغه ټولې روپۍ هميانۍ كښې بندې كړې او د مرغۍ د خبرې سره سم ئې ډبے واپس په هغه ځاے كښې ښخ كړهٴ ـ بيا بڼيا له لاړهٴ ـ بڼيا ترې تپوس وكړهٴ چې ځوانه دا دومره روپۍ دې د كوم ځاے نه راوړې ـ هلك ورته ټوله قيصه تېره كړه ـ د هلك د تلو نه پس بڼيا صبر نهٴ شهٴ او هغه ځاے ته لاړهٴ ـ د زمكې كنستو نه پس ورله د لرګي ډبے په لاس ورغے چې پرائې نستهٴ نو هغه خالي وهٴ او په مينځ كښې ئې د روپۍ قدرې ځاے جوړ وهٴ ـ بڼيا روپۍ راوښكله او چې څنګه ئې په هغه ځاے كښېښوده نو هغه روپۍ غېبه شوه ـ زر ئې بله روپۍ راوښكله او په هغه ځاے ئې كښېښوده نو هغه هم غېبه شوه دغه شان ترې يو نيم سل روپۍ په هغه ډبي كښې غېبې شوې چې هېڅ ترې جوړ نهٴ شو نو ډبے ئې واپس په زمكه كښې ښخ كړهٴ او د خپلې هټۍ مخه ئې ونيوله ـ هلك ته چې خپلې زمكې ملاو شوې نو د زياركښۍ نه ئې هيله اوږې دمه شوې ـ څهٴ وخت پس ورله بوډۍ مور وادهٴ جوړ كړهٴ ـ د وادهٴ په ټك ټوك كښې چې ورته روپۍ كمې شوې نو هغه ډبے ئې په فكر كښې راغے ـ لاړهٴ او ډبے ئې د زمكې نه راوښكهٴ چې وئې كتهٴ نو روپۍ پكښې پرته وه چې هغه ئې اوچته كړه نو بله روپۍ پكښې ورته ښكاره شوه او دغه شان ورته سل روپۍ د ډبي نه ملاو شوې ـ هلك ډېر خوشحاله شهٴ او د كور مخه ئې ونيوله ـ

٭٭٭

هوښياره لومبړه

لومبړه ډېر هوښيار ځناور دے ـ يوه ورځ په ځنګل كښې يوه لومبړه د شېر او مېلو په ملګرتيا كښې ښكار پسې ووتله ـ شېر د هوسۍ، مېلو د ګډ او لومبړې د سويې ښكار وكړهٴ ـ درې واړو خپل ښكار راوړهٴ او په صلاح ئې يو ځاے كښېښودهٴ ـ شېر مېلو ته ووئيل دا ښكار په برابره توګه ووېشه ـ مېلو عرض وكړهٴ ؛ باچا سلامت هوسۍ ستاسو شوه ـ ګډ زما شهٴ او سويه د لومبړې ، چې شېر دا واورېدل نو وغړمبېدهٴ او ناڅاپه ئې د مېلو مخ له پنجه راخلاصه كړه ـ د مېلو مخ په وينو ككړ شهٴ ـ بيا شېر لومبړې ته ووئيل چې لومبړې ؛ تهٴ دا ښكار په برابره توګه ووېشه ـ لومبړې ورته وې باچا سلامت ستا نه قربان سويه زما د طرفه قبوله كړه ـ ګډ ماښام له وخوره او هوسۍ سبا سحر له وخوره ـ شېر چې دا واورېدل نو د ډېرې خوشحالۍ نه وغړمبېدهٴ او بيا ئې د لومبړې نه ئې تپوس وكړهٴ چې تا دا دومره عقل كوم ځاے نه زده كړے دے ؟ لومبړې ورته ډېر په ادب سره جواب وركړهٴ د مېلو د سور مخ نه ـ  
 ٭٭٭

كېرړے او مېږے

وايي چې د يو كېرړي او مېږي ډېره ملګرتيا وه ـ يو كال د ژمي بارانونه پرله پسې ورېدل ـ د بهر وتو هېڅ شان نهٴ وهٴ ـ كېرړي سره چې څهٴ لږ ډېر خوراك وهٴ هغه هم زر خلاص شهٴ ـ د ډېرې يخنۍ نه د كېرړي بد حال وهٴ چې ډېر وږے شهٴ نو اخر مېږي كره راغے ـ مېږي ته ئې ووئيل چې اے مېږيه وروره! د اوړي په نېټه لږ قرض اوړهٴ راكړه ـ مېږي ورته ووئيل چې تا په اوړي كښې څهٴ كول ـ كېرړي ورته ووئيل چې په اوړي كښې به مې ټوله شپه خوراك خوړهٴ او سندرې به مې وئيلې ـ مېږي ورته ووې مونږ ټول اوړے كړاوونه كړي وو نن اسوده يو او تا چې په اوړي كښې خوشحالۍ كولې او سندرې دې وې نو اوس بنګړي واچوه او ځه ګډېږه ـ

٭٭٭

كارغهٴ او ښارو

يو كارغهٴ او ښارو ګاونډيان وو ـ د ښارو كور د چخچو نه جوړ وهٴ او كارغهٴ خپل كور د مالګې نه جوړ كړے وهٴ ـ يوه ورځ څاڅكي وو نو ښارو ځان له وګړۍ پخه كړه خو مالګه وركره نهٴ وه نو كارغهٴ كره لاړه ورته ئې ووې اے كارغهٴ لږه مالګه راكړه ـ كارغهٴ سترګې كلكې كړې او انكار ئې ورته وكړهٴ ـ ښارو خفه كور ته لاړه ـ په دې كښې باران په شېبو شهٴ ـ تېزو شېبو د كارغهٴ د مالګې جوړ كور يوړهٴ ـ كارغهٴ په ډاګه مېدان پاتې شهٴ چې ډېر ساړهٴ ئې وشو نو ښارو كره راغے ورته ئې ووئيل اے ښارو ما به كور ته لږه پرېږدې ـ ښارو ورته ووې توره كارغهٴ توره رنګ دې ورك شه د مالګې غونډ دې ياد دے كهٴ هېرـ كارغهٴ ورته په منتونو شهٴ چې ښارو اوس مې پرېږده بيا به داسې نهٴ كوم ـ ښارو ورته وې تور په تبۍ توره رنګ دې ورك شه راځه ـ لږ ساعت پس كارغهٴ ښارو ته وې چې اے ښارو خورې ډېر ساړهٴ مې كېږي كوټه كښې راله لږ ځاے راكړه ـ ښارو ورته وې توره كارغهٴ توره رنګ دې ورك شه د مالګې غونډ دې ياد دےكهٴ هېر ـ كارغهٴ ورته بيا په منتونو شه ـ ښارو وې تور په تبۍ توره رنګ دې ورك شه راځه او كوټې ته ئې پرېښودهٴ ـ ښارو وګړۍ خوړه نو د كارغهٴ ورته خوله كښې اوبهٴ راغلې ورته ئې وې اے ښارو خورې ډېر ساړهٴ مې شوي دي ما له لږه وګړۍ راكړه ـ هغې ورته وې توره كارغهٴ توره رنګ دې ورك شه د مالګې غونډ دې ياد دے كهٴ هېر نو كارغهٴ ورته بيا په منتونو شهٴ ـ د خارو پرې زړهٴ خفه شهٴ وې تور په تبۍ توره رنګ دې ورك شه راځه او خوراك كښې ځان سره شريك كړهٴ ـ كارغهٴ په مړه خېټه خوراك وكړهٴ او د باران اودرېدو نه پس ئې خپله مخه ونيوله ـ

٭٭٭

چندڼ مندڼ

وايي چې په خو اپه زمانه كښې د يو سړي دوه ځامن وو ـ د دې هلكانو نومونه چندڼ مندڼ وو ـ چندڼ مندڼ لا واړهٴ وو چې مور ئې مړه شوه ـ د دوي پلار بل وادهٴ وكړهٴ ـ د چندڼ مندڼ مېره مور ډېره ظالمه وه ـ په دوي به ئې ډېر ظلمونه كول ـ يوه ورځ د چندڼ مندڼ پلار بل ښار ته څهٴ كار پسې لاړهٴ ـ مېره مور ئې ولګېده دا دواړه ئې په اور مړه ٴ كړل ـ بيا ئې د دواړو ايره په اوبو كښې واچوله او هغه اوبهٴ ئې په بوټو كښې توې كړې ـ چې پلار ئې واپس راغے نو ښځې ورته ووئيل چې چندڼ مندڼ چرته تښتېدلي دي ـ څهٴ موده پس په هغه ځاے كښې دوه د بېرې بوټي وشو ـ بيا څهٴ وخت پس دغه دواړو بوټو غټې غټې بېرې وكړې ـ چې څوك به راغلل او د دې ونو نه به ئې بېرې شوكولے نو ورپسې به ئې اواز وكړهٴ ، مهٴ كوئ مهٴ كوئ مونږ مېرې مور وژلي يو ـ ډېره زر د بوټو دا خبره په ټول كلي كښې خوره شوه ـ نو د هغه ځاے باچا د كلي ټول خلق راوستل يو يو به ئې د بوټو خوا له بوتهٴ چې كله د چندڼ مندڼ پلار ورغے او بېرې ئې شوكولے نو بوټي ووې چې چندڼه وروره بابا بېرې شوكوي ـ بل بوټي ووې مهٴ كوه بابا ، مهٴ كوه بابا ،مونږ مېرې مور وژلي يو ـ اخر د باچا په حكم مېره مور د بېرو خوا له لاړه نو يو بوټي اواز وكړهٴ چندڼه وروره مېره مور بېرې شوكوي ، بل بوټي اواز وكرهٴ مهٴ كوه مېرې مورې مهٴ كوه مېرې مورې مونږ تا وژلي يو، باچا چې دا واورېدل نو حكم ئې وكړهٴ چې ښځه دې ونيولے شي او سزا دې وركړې شي ـ

٭٭٭

ډومبكي له لته وركړه

وايي چې يوه ګور ځنګل كښې يوه شادو د مور پلار سره اوسېده ـ يوه ورځ ئې پلار ته ووې چې زهٴ مشر ماماجي كره ځم ـ پلار ورته ووې چې بچونګړيه! ستا د ماما كور ډېر لرې دے ـ په لاره كښې غټ غټ ځناور اوسي ـ هسې نه چې ودې خوري ـ شادو لاړه مور ته په ژړا شوه ـ اخر ورله مور پلار اجازت وركړهٴ او ورته ئې ووئيل چې په لار درله هر څوك درشي نو جنګ جګړه ورسره مهٴ كوه او چې هر څهٴ درته وايي نو په دم دلاسه جواب وركوه ـ شادو وې هم دغسې به كوم او د مور پلار نه په اجازت او دعا ماما كره روانه شوه ـ چې تله تله نو په لار كښې ورله مېلو مخې له ورغے ـ شادو ته ئې ووئيل چې زهٴ خو تا خورم ـ شادو ورته ووې چې اوس مې مهٴ خوره ـ زهٴ ماما كره ځم ـ هلته به ښهٴ ډېر خوراكونه وخورم چې بيا واپس راځم نو وبه مې خورې ـ مېلو ورته وې چې ټيك ده ـ شادو په منډه منډه روانه شوه ـ لږ ساعت پس ورله زمرے مخې له ورغے ـ شادو ته ئې وئيل ''غړم غړم زهٴ خو تا خورم'' ـ شادو ورته ښهٴ په دلاسه ووئيل اے د ځنګل باچا زهٴ ماما كره ځم هلته به ښهٴ خوراكونه وخورم چې غته شم بيا په واپسې كښې به مې وخورې ـ زمري وې ښه ده ـ شادو په منډه منډه روانه شوه چې ښهٴ ډېره لار ئې ووهله نو بلا ورله مخې له ورغله ـ بلا ورته ووئيل چې زهٴ خو تا خورم ـ شادو ورته ښهٴ په دلاسه ووئيل چې اے بي بي بلا زهٴ ماما كره ځم هلته به ښهٴ ډېر خوراكونه او د باغونو مېوې وخورم چې ښهٴ غټه شم نو بيا واپسۍ كښې به مې وخورې ـ بلا ورته وې هېڅ خبره نهٴ ده لار دې په ما ده ـ شادو اخر ماما كره اورسېده ـ بلها خوراكونه او د باغونو مېوې ئې وخوړې ـ ښې ډېرې ورځې ئې تېرې كړې ـ يوه ورځ ئۍ ماما ته ووې ماماجي زما مور پلار ياد شوي دي كهٴ ستاسو خوښه وي نو زهٴ به كور ته لاړه شم ـ ماما ورته ووې چې ډېره ښه ده خو په لاره كښې خو بلها ځناور او بلاګانې دي ـ شادو ورته ووئيل چې ماما جي ما له يو ډومبكے جوړ كړه زهٴ به په هغې كښې كښېنم او كورته به ورسم ـ ماما ورله ډومبكے تيار كړهٴ او شادو ئې پكښې كښېنوله او ډومبكي له ئې لته وركړه ـ دغه شان شادو په ډومبكي كښې ناسته كور ته روانه شوه ـ ډومبكے په ډومبك ډومبك روان وهٴ چې بلا ورله مخې له ورغله ـ بلا ورته وې چې ډومبكيه تا شادو نهٴ ده ليدلے ، شادو ورته د ډومبكي نه اواز وركړهٴ چې ''نهٴ مې دې شادو ليدلې نهٴ مې دې بادو ليدلې ډومبكي له لته وركړه چې په ډومبك ډومبك ځي، شادو وروستو ده راځي'' بلا چې ډومبكے له لته وركړه نو ډومبكے په ډومبك ډومبك لا په تېزۍ سره روان شهٴ او د بلا د مخې نه پناه شهٴ ـ په دې كښې ورله زمرے مخې له ورغے ـ زمري ډومبكے اودرولو او شادو ته ئې ووې چې راوځه چې ځان سره دې خپل دربار ته بوځم ـ شادو ورته د ډومبكي نه اواز وكړهٴ ، باچا سلامت '' نهٴ دې زهٴ شادو پېژنم نهٴ دې زهٴ بادو پېژنم ډومبكي له لته وركړه چې په ډومبك ډومبك ځي ـ شادو وروستو ده راځي ـ د ځنګل باچا چې ډومبكي له لته وركړه نو ډومبكې په ټپكونو شو او د زمري د نظر نه پناه شهٴ ـ ډومبكے لا په ټپكونو وهٴ چې مېلو ورله مخې له ورغے ـ شادو ته ئې غږ وكړهٴ چې د ډومبكي نه راوځه چې ګودر ته لاړ شو هلته به ښهٴ ډېر مهيان وخورو، شادو ورته د ډومبكي نه جواب وركړهٴ چې ډومبكي له لته وركړه چې په ډومبك ډومبك ځي ـ شادو وروستو ده راځي ـ مېلو چې ډومبكي له لته وركړه نو ډومبكے په ډومبك ډومبك روان شهٴ او ښهٴ په قلاره خپل كور ته اورسېده ـ د شادو پلار ډومبكے كولاو كړهٴ او د شادو نه ئې تپوس وكړهٴ چې څنګ واپس راورسېدے ـ شادو ورته ټوله قيصه وكړه ـ د شادو مور پلار ډېر خوشحاله شو ـ

**بي بي چلغوزه**

وايي چې پخوا په زمانه كښې يوه ښځه وه ـ يوه ورځ د كور په غولي كښې ناسته وه، وريژې ئې پاكولې ـ په دغه وخت يوه ښارو راغله او په بلۍ كښېناسته ، د ښځې نه ئې ورېژې وغوښتې ـ ښځې ورته انكار وكړهٴ ـ ښارو والوته ـ د ديو د باغ نه ئې انار راوشوكوهٴ او بيا راغله په دېوال كښېناسته ـ ښارو انار خوړلو چې يوه دانه ترې په زمكه پرېوته ـ ښځې د انار دانه را اوچته كړه چې وئې خوړه نو ډېره زياته خوږه وه ـ ښځې ښارو ته ووې چې ښارو لږ انار راكړه ـ ښارو ورته جواب وركړهٴ چې تا ما له وريژې نهٴ وې راكړې نو زهٴ درله انار څنګه در كړم ـ ښځه په ژړا شوه ـ په دې كښې ئې خاوند كور ته راغے نو د ښځې نه ئې پوښتنه وكړه چې ولې ژاړې؟ ښځې ورته ټوله خبره وكړه او ورته ئې ووئىل چې هر څنګه وي ماله به د ديو د باغ نه انار راوړے ـ

سړے لاړهٴ او د ديو د باغ نه ئې انار راوشوكوهٴ ـ په دې كښې پرې ديو راغے ـ ديو ورته وغړمبېدهٴ چې زما د تپوس نه بغېر دې څنګه انار راشوكولے دے ـ سړي ورته ټوله خبره وكړه ـ ديو ډېر ظالم وهٴ ـ ورته ئې وې چې انار يوسه خو كهٴ كله دې هم لور وشوه نو ما له به ئې راكوې ـ

سړے ډېر په خفګان كور ته راغے ـ څهٴ موده پس د دغه سړي لور وشوه او بي بي چلغوزه نوم ئې ورله كښېښودهٴ ـ بيا څهٴ وخت پس يوه ورځ ديو دا سړے ونيولو ـ د دې سړي خپله لور بي بي چلغوزه ډېره خوښه وه نو ديو ته ئې ووئىل چې زما خو ټول ځامن دي ـ ديو دا سړے پرېښودهٴ او د ځان نه ئې بنګړي وال جوړ كړهٴ ـ د بي بي چلغوزې كوڅې ته راغے ـ چغې به وهلې بنګړي واخلئ ، بنګړي واخلئ د ماشومانو بنګړي واخلئ ـ د نورو ماشومانو جينكو په شان بي بي چلغوزه هم په منډه كور ته لاړه او مور ته په ژړا شوه چې ما له بنګړي واخله ـ ديو د بي بي چلغوزې د كور دروازې ته لاړهٴ د بهر نه ئې اواز وكړهٴ چې خورې دا وړه ولې ژاړي ؟ ښځې ورته وې چې وروره پلار ئې بازار ته تلے دے چې راشي بيا به ورله بنګړي واخلي ـ

ديو چې دا واورېدل په قهر شهٴ ـ بي بي چلغوزه ئې اوچته كړه او په هوا ئې خپل باغ ته راوسته ـ د بي بي چلغوزې ورور اېمل خان ډېر غښتلے ځوان وهٴ چې اېمل خان ماښام كور ته راغے نو پلار ئې خفه ناست وهٴ او مور ئې د ډېر خفګان نه وير كولو ـ په اېمل خان بي بي چلغوزه ډېره ګرانه وه ـ په هغه وخت ئې غشے ليندهٴ او توره راواخستهٴ په اس سور شهٴ او د ديو باغ ته روان شهٴ چې مور ئې اېمل خان په اس سور وليدهٴ نو الله ته په زارو سر شوه چې خدايه بي بي چلغوزه او اېمل كور ته په خېر خوشحالۍ راولے او ديو ظالم مردار كړے ـ

ديو چې كله اېمل خان وليدهٴ نو د ډېر قهر نه داسې وغړمبېدهٴ چې ټول باغ ئې وخوزولو ـ اېمل خان هم خپله توره را واښكله او په ديو ئې حمله وكړه ـ د ډېر سخت جنګ نه پس اېمل په خپله توره ديو مړ كړهٴ او بي بي چلغوزه ئې ځان سره په اس سوره كورته راوسته چې كله د اېمل مور پلار بي بي چلغوزه وليده نو ډېر خوشحاله شو او د كلي خلقو د ديو په مړينه د ارام ساه واخسته ـ

٭٭٭

مېرزالي او نايي

داسې وايي چې مېرزالي يو حاضر جوابه او خوش باشه سړے وهٴ ـ يوه ورځ وېښتهٴ جوړولو له د خوش مير نايي دكان ته لاړهٴ ـ خوش مير په خپله پڅه چاړهٴ او سخت لاس په ټول كلي كښې مشهور وهٴ ـ خوش مير چې د ميرزالي وېښتهٴ جوړول شروع كړل نو ورسره ئې يوه اوږده قيصه هم شروع كړه ـ اخر مېرزالي د خوش مير د اوږدې خبرې او سخت لاس نه پوزې له راغے خو ګېر وهٴ او هېڅ ئې نهٴ شو وئيلي ـ په دغه دوران كښې ترې نايي تپوس وكړهٴ چې مېرزالي تاسو څو وروڼه ىې ؟ مېرزالي ورته په جواب كښې ووې خوش ميره كهٴ ستا نه بچ شوم نو بيا څلور يو ـ

٭٭٭

لنډے مړ دے

داسې وايي چې پخوا په زمانه كښې به جولاګان ډېر ساده خلق وو ـ يوه ورځ دوي ته د دوي يو سوداګر په ژړا راغے ـ د جولاګانو مشر ترې تپوس وكړهٴ چې ولې ژاړې نو سوداګر ورته ووئيل چې لنډے مړ دے ـ د جولاګانو مشر هم په ژړا شهٴ او په ژړا ژړا كورته لاړهٴ ـ ښځې ترې تپوس وكړهٴ چې ولې ژاړې ـ هغهٴ ورته وئيل چې لنډے مړے ـ هغه هم په ژړا ساندو سر شوه ـ بيا د جولاګانو مشر حجرې ته راغے ـ هلته لوے واړهٴ ناست وو ـ هغوي ترې د ژړا تپوس وكړهٴ نو دهٴ ورته وئيل چې لنډے مړ دے ـ هغوي هم ټول په ژړا شول ـ دې كښې د بر كلي نه يو مېلمه حجرې ته راغے چې هغهٴ ټول په ژړا وليدل نو ډېر خفه شهٴ او د جولاګانو د مشر نه ئې پتوس وكړهٴ چې دا تاسو ټول ولې ژاړئ ـ هغه ورته وئىل چې لنډے مړ دے ـ دهٴ ترې تپوس وكړهٴ چې لنډے څوك دے نو هغه ورته وئيل چې زهٴ خو ئې نهٴ پېژنم خو فلانكي سوداګر راته وئيلي وو ـ مېلمه ورته ووئيل چې سوداګر راوغواړئ چې تپوس ترې وكړو ، چې سوداګر حجرې ته راغے نو د جولاګانو مشر ترې تپوس وكړهٴ چې دا مېلمه پوښتنه كوي چې لنډے څوك دے ؟ هغه ورته په ژړغوني اواز ګويا شهٴ چې مشره لنډے زما خر وهٴ چې ما ډېر په مينه ساتلے وهٴ او ما به پرې د سود سودا او پټي ټول كارونه كول ـ مېلمه چې كله دا خبره واورېده نو ډېر ئې وخندل او دوي ته ئې ووئىل چې ورځئ نېك بختانو خپلو خپلو كارونو له، هسې مو د يو خر په مرګ ځانونه په ژړا مړ كړل ـ

٭٭٭

جينۍ او پيشو

پخوا په زمانه كښې يوه جينۍ وه ـ د هغې پينځهٴ وروړنه وو، دې جينۍ يوه پيشو ساتلې وه ـ يوه ورځ جينۍ نينې خوړې ـ په دې كښې پيشو راغله ـ جينۍ پيشو ته د نينو ست وكړهٴ ـ پيشو ورته وې زما زړهٴ ته نهٴ كېږي چې كله جينۍ نينې خلاصې كړې نو لږ ساعت پس ورته پيشو وې ''مياو مياو شابه ما له نينې راكړه'' جينۍ ورته وئل زما خوږې پيشو خفه كېږه مهٴ بله كوڅهٴ كښې د بټياري كور دے اوس به ترې تا له نينې راوړم ـ جينۍ بټياري كره لاړه ـ دا بټيارے په اصل كښې ديو وهٴ چې د ځان نهٴ ئې بټيارے جوړ كړے وهٴ ـ جينۍ د ديو ښځې ته ووئىل چې ما له ښكلې نينې جوړې كړه زهٴ ئې خپلې پيشو له وړم ـ د ديو ښځې ورله چاټۍ كښې ډېرې شوملې او ورسره روټۍ وركرې چې دا زما خاوند له پټي ته يوسه ـ زهٴ به تر هغې تا له نينې ورتې كړم ـ جينۍ د شوملو كټوۍ په سر كړه روټۍ ئې په سپوټي كښې ونغښتې او پټې ته روانه شوه ـ په لاره كښې ورته چا ووئيل چې دا چرته وړې ـ هغې ورته وې فلاني بټياري له ـ هغه ورته وې كورته ځه لورې هغه بټيارے خو په اصل كښې ديو دے ـ جينۍ چې دا واورېدل نو شوملې ئې په ځاے پرېښودلې او د ديو ښځې له راغله ـ ورته ئې ووې چې ماشوملې يوړې اوس راله نينې راكړه ـ د ديو ښځه حېرانه وه چې ديو دا جينۍ ولې ونهٴ خوړه ـ خو بيا ئې هم جينۍ له په غلبېل كښې نينې او شړشم واچول ـ جينۍ چې په خوشحالۍ خوشحالۍ نينې پيشو له راوړې نو د غلبېل نه به يوه يوه دانه په لاره كښې پرېوته چې ديو كورته راغے نو ښځې ورته ټول حال تېر كړهٴ ـ ديو د نينو د دانو په نخښه پسې د جينۍ كور ته اورسېدهٴ ـ پيشو په دېوال ناسته وه چې ديو ئې وليدهٴ نو جينۍ ته ئې اوازونه شروع كړل ـ مياو مياو ، سپر سپر غوږونه راشپېل راشپېل غاښونه بي بي ستا د سر ټاكو دے ـ جينۍ زر ور چوبه كړهٴ ـ ديو ور مات كړهٴ جينۍ ته ئې وې شابه ما له روټۍ پخوه ، كهٴ موړ دې نهٴ كړم بيا به تا خورم ـ جينۍ تبخے په اور كښېښودهٴ او ورسره ئې په يو غټ لوښي كښې غوړي په اور باندې كړل ـ جينۍ به روټۍ پخولے او په كړومبو كښې به ئې كښېښودلے ـ په دې كښې پيشو لاړه او د جينۍ وروڼو ته ئې ټول حال تېر كړهٴ ـ د جينۍ وروڼه كور ته راغلل ـ هلكانو ديو ته ووئيل چې زمونږ كلي كښې دا دستور دے چې د روټۍ خوراك نه مخكښې به د كړي نه تاوېږې ـ ديو راپاڅېدهٴ او د كړي نه ئې تاوېدل شروع كړل ـ هم دغه وخت ورله هلكانو ديكه وركړه ـ ديو په يشېدلو غوړو كښې پرېوتهٴ او تيكه شهٴ ـ

٭٭٭

ګيدړ او لومبړه

وايي چې د يو ګيدړ او لومبړې ډېره دوستانه وه ـ يو ځلې په ځنګل كښې اوچ كالي راغلے وه ـ د ولوږې تندې له وجې ټول ځناور ډېر په عذاب كښې وو ـ د بدنونو نه ئې ټانټې جوړې شوے وے ـ په دې ټولو ځناورو كښې بس يوګيدړ وهٴ چې ورځ په ورځ به غټېدهٴ ـ يوه ورځ لومبړې د ګيدړ نه تپوس وكړهٴ چې ګيدړه وروره څهٴ قيصه ده، د ځنګل ټول ځناور د اوچ كالۍ له كبله اوچ لرګي شو خو يو تهٴ يې چې ورځ تر ورځه څربېږې ـ ګيدړ ورته ووې ماښام راشه پوهه به دې كړم ـ نمر لا په زيړي وهٴ چې لومبړه د ګيدړ كره راغله او د راتلو سره ئې ورته وې ګيدړه كښېنم به هله چې اول راته سحرنۍ خبره وكړې ـ ګيدړ لومبړې ته ووې خبره د اورېدو نهٴ ده د ليدلو ده ـ لومبړې ورته په حېرانتيا ووې هغه څنګه؟ نو ګيدړ ورته ووې چې اوچ كالي په ځنګل راغلې ده نه چې د كوز كلي په چرګانو ، زهٴ هره ورځ ځم او په چرګانو خپله ولوږه ماتوم ـ تهٴ راسره نن لاړه شه چې وې ئې خورې نو زما په خلهٴ به دې يقين راشي ـ لومبړې ورته وې ډېره ښه ده او چې تيارهٴ په خورېدو شوه نو دواړه د كوز كلي په لور په دو روان شو ـ بل طرف ته د كلي خلقو هم د ګيدړ د ناروا خوند له كبله پوره تيارے كړے وهٴ چې كهٴ هر څنګه وي نن به دا ګيدړ مرداروو او د دې مقصد دپاره ئې ورته د ګل سوداګر په كنډر كښې يو څو چرګان پرېښودے وو ـ لومبړه او ګيدړ چې كلي ته اورسېدل نو لومبړې بوي راښكلو او ګيدړ ته ئې ووئيل ګيدړه وروره رښتيا دې وئيلي وو ـ ګيدړ په خندا شهٴ او ورته ئې ووئىل لومبړې خورې نن به درباندې دومره چرګان خورم چې د اختر په ورځ به دې هم نهٴ وي خوړلي او دواړه د بوي په راښكلو د ګل سوداګر كنډر پله روان شو ـ لومبړې چې چرګان وليدل نو د خلې نه ئې ورته لاړې روانې شوې ، ګيدړ ورته په خندا ووئىل تهٴ دلته اودرېږه لاړې څڅوه او زهٴ درنه لاړم ځان مړوم او كنډر ته ئې ورټوپ كړهٴ چې څنګه په چرګانو چوكه شهٴ د پاسه پرې د لوړو باران شهٴ ـ ګيدړ په چغو سر شهٴ ، لومبړې چې د ګيدړ دا حال وليدهٴ نو په شا ئې ټوپ كړهٴ چې څنګه تښتېده ، ګل سوداګر د څټ نه راونيوله او په غصه كښې ئې ورته وې ښه نو تهٴ هم دې ګيدړ غل سره زما د چرګانو په زيان كښې شريكه يې ـ د لومبړې په سترګو كښې د مكر غټې غټې اوښكې راغلې او ورته ئې ووئيل ماما! څټ مې پرېږده ډېره اهمه خبره درته كوم ـ سوداګر ورته وې داسې ئې راته ووايه ـ لومبړې ورته وې كهٴ تهٴ مې وژنې او كهٴ پرېږدے مې هسې هم درنګ ساعت كښې قيامت راروان دے ـ سوداګر د لومبړې په څټ منګلې سستې كړې او ورته ئې ووئيل هغه څنګه ؟ لومبړې ترې خپل څټ خلاص كړهٴ ، لږه ترې شاته شوه او ورته ئې وې هغه دے په ګيدړ قيامت راغے (يعنې مړ شهٴ) او كهٴ زهٴ دې وژلې وم نو په ما هم قيامت وهٴ ـ د سترګو په رپ كښې د نظر نه پناه شوه او په منډه منډه د ځنګل په لور روانه شوه ـ

٭٭٭

د ګل غوندې ځوان مړ دے

پخوا په زمانه كښې يوه جينۍ وه ، يوه ورځ هغې پلار له پټي ته ډوډۍ اوړه چې په لاره تله نو د كركڼې بوټے ئې وليدهٴ ـ دا ورغله ځان له ئې ترې بېرې شوكولے ـ په دې كښې يو ماشے راوالوتو او د ازغي تېغي سره په لګېدو مړ شهٴ ـ جينۍ چې دا حال وليدهٴ نو چغې ئې كړې ؛ د ګل غوندې ځوان مړ دے د كركڼې په ازغي ـ دا چغې ئې وهلې او روانه وه ـ په لاره كښې ورله د بكياڼې ونه ورغله ـ بكياڼې ترې تپوس وكړهٴ چې ولې ژاړې؟ جينۍ ورته وې د ګل غوندې ځوان مړ دے د كركڼې په ازغي ـ بكياڼه په چغو شوه او د خفګان نه ئې ټول ګلونه وغورځېدل ـ جينۍ مخكښې روانه شوه نو د شوې ونه ورله مخې له ورغله ـ شوې ترې د ژړا پوښتنه وكړه جينۍ په چغو شوه چې بكياڼه شوه ګل ريژه ـ د ګل غوندې ځوان مړ دے د كركڼې په ازغي ـ چې شوې دا واورېدل نو هغې هم زر زر د خفګان نه پاڼې وغورځولې ـ جينۍ مخكښې روانه شوه ـ په دې كښې ورله كارغهٴ مخې له ورغے ، كارغهٴ ورته وې ولې ژاړې ـ جينۍ ورته په ژړغوني ژړغوني ووې؛ بكياڼه شوه ګل ريژه، شېوه پاڼه رېژه ، د ګل غوندې ځوان مړ دے د كركڼې په ازغي ـ كارغهٴ چې دا واورېدل نو د خفګانه ئې بڼې وغورځولې ـ جينۍ بيا مخكښې روانه شوه نو اوبهٴ ورله مخې له ورغلې ـ تپوس ئې ترې وكړهٴ چې ولې ژاړي جينۍ ورته وې بكياڼه شوه ګل رېژه، شېوه پاڼه رېژه كارغهٴ شهٴ شونډے بونډے ، د ګل غوندې ځوان مړ دے د كركڼې په ازغي ـ اوبو چې دا واورېدل نو د خفګان نه په اوچېدو شوې ـ جينۍ چې دا وليدل نو بيا په چغو سر شوه ـ اخر پلار له اورسېده ـ د خفګانه ئې كټوۍ ماته كړه او د كټوۍ د سر كړۍ ئې غاړې ته ځوړنده كړه ـ پلار ورته وې لورې ولې غړۍ غاړه ىې ـ جينۍ ورته په ساندو سر شوه چې بكياڼه شوه ګل رېژه، شېوه پاڼه رېژه، كارغهٴ شهٴ شونډے بونډے ، اوبهٴ شوې خټ مټوټې، زهٴ شوم غړۍ غاړه، د ګل ځوان مړ دے د كركڼې په ازغي ـ پلار ئې په ځان راكښېښودل او دواړه كور ته را روان شو چې كور ته راغلل نو د جينۍ مور ترې تپوس وكړهٴ چې د ګوډۍ پلاره تاسو ولې ژاړئ ـ سړي ورته ټوله خبره وكړه ـ مور ئې د ګوډۍ نه تپوس وكړهٴ چې دا ځوان څوك وهٴ؟ ـ ګوډۍ ورته وې چې دا خو ماشے وهٴ چې د كركڼې په ازغي مړ شوے وهٴ ـ چې كور والا دا واورېدل نو ټول په خندا شول ـ

٭٭٭

انګك ، بنګك د چرګې چارګلك

داسې وايي چې يوه چېلۍ وه ـ د هغې درې بچي وو ـ د يو نوم انګك و، د بل نو بنګك وهٴ او د درېم نوم د چرګې چارګلك وهٴ ـ د چېلۍ خپل بچي ډېر خوښ وهٴ ـ په دې وجه ئې ورته وئيلي وو چې تر څو ما د درېو واړو نوم نهٴ وي اخستې نو ور به نهٴ لرې كوئ ـ چېلۍ به سحر وختي غر ته لاړه ټوله ورځ به غر كښې وڅرېده چې ماښام به شهٴ نو كور ته به راغله په دروازه به ئې اواز وكړهٴ انګكه، بنګكه ، د چرګې چارګلكه ور لرې كړئ ـ بچو به ئې رامنډه كړه او ور به ئې ورته لرې كړهٴ ـ يوه ورځ ګيدړ راغے د چيلۍ بچو ته ئې ور وډبوهٴ خو هغوي ورته ور لرې نهٴ كړهٴ ـ ګيدړ دېر چالاك وهٴ ـ د چېلۍ كور سره يو خو اته پټ كښېناستهٴ چې ماښام چېلۍ راغله نو ور سره اودرېده اواز ئې وكړهٴ چې انګكه ، بنګكه، د چرګې چارګلكه ور لرې كړئ ـ بچو ئې زر رامنډه كړه او ور ئې لرې كړهٴ ـ ګيدړ چې د دې حاله خبر شهٴ نو د سبا بيا راتلو په نيت ئې د خپل كور مخه وكړه ـ چېلۍ چې سحر غرهٴ ته تله نو بچي ئې ښهٴ ماړهٴ كړل او بيا ئې درې واړه ښكل كړل او غرهٴ ته روانه شوه چې غارمهٴ ولګيدل نو ګيدړ راغے او په دروازه ئې د چيلۍ په شان اواز وكړهٴ ـ انګكه ، بنګكه، د چرګې چاګلكه ور لرې كړئ ـ د چېلۍ بچي ډېر خوشحاله شو چې نن زمونږ مور زر كورته راغله او ور ئې ورته لرې كړهٴ ـ ګيدړ د چېلۍ ټول بچي وخوړل چې ماښام چېلۍ كور ته راغله نو دروازه لرې وه ـ چېلۍ د ډېر خفګان نه په وير سر شوه ـ چېلۍ ته پته وه چې دا ناوړه كار به ګيدړ كړي وي ـ پاڅېده خپل د اوسپنې ښكر ئې راواخستل او چې په كوم اېنګر ئې جوړ كړي وو هغه له ئې يوړل چې دا ما له ښهٴ تېرهٴ كړه ـ بيا ئې هغه ولګول او ګيدړ پله روانه شوه ، څهٴ ګوري چې ګيدړ د خپل كور مخې ته ونې ته ډډه وهلې ناست دے چې چېلۍ ئې وليده نو وار ئې خطا شهٴ ـ چېلۍ ورته وې تا زما انګك خوړلے تا زما بنګك خوړلے تا زما د چرګې چارګلك خوړلے زهٴ درسره جنګ كوم ـ ګيدړ پاڅېدهٴ ، يو قدم وروستو شهٴ او په چېلۍ ئې غږ وكړهٴ چې هم دې انكګ خوړلے، هم مې دې بنګك خوړلے هم دې د چرګې چارګلك خوړلے ، زهٴ درسره جنګ كوم او چې څنګ تښتېدهٴ چېلۍ په هوا ورټوپ كړهٴ او او د اوسپنې ښكر ئې نېغ د ګيدړ په ګېډه كښې ښخ كړل ـ خېټه ئې وشلېده او د چېلۍ بچي ترې راووتل ـ چې مور ئې وليده نو ډېر خوشحاله شول ـ ورته ئې ووئيل مورې ، مورې مونږ خو د ماما ګيډه كښې داسې ګرم پراتهٴ وو ـ مور ئې د خوشحالۍ نه په خندا شوه او بچو سره خپل كور ته روانه شوه ـ

٭٭٭

شين طوطا

په خوا په زمانه كښې يو سړے وهٴ ـ د هغهٴ يو ځوے او دوه لوڼه وې د دې سړي ګډې بيزې وې چې دے ځوي به ورله څرولے ـ يوه ورځ دې هلك په غرهٴ كښې ګډې بيزې څرولے چې ناګهانه يو زمرے راغے ـ هلك ته ئې وې چې ''وايه تا وخورم كهٴ ستا ګډې بيزې''.ـ هلك ورته ووې چې زهٴ دلته هره ورځ ګډې بېزې څرولو له راولم نن به كورته لاړ شم د مور پلار نه به تپوس وكړم سبا به تا ته ووايم ـ چې هلك كورته راغے نو پلار مور ته ئې ټوله قيصه وكړه ـ مور پلار ورته ووې تا دې وخوري چې ګډې بېزې نهٴ وي نو مونږ به څهٴ كوو ـ بيا هلك راغے مشرې خور ته ئې خبره وكړه ـ هغې ورته هم هغه ووئيل چې څهٴ ورته مور پلار وئيلي وو ـ بيا هلك كشرې خور له راغے او د ازمري خبره ئې ورته وكړه ـ كشرې خور ورته ووې چې تا دې نهٴ خوري ګډې بېزې دې وخوري ـ سبا سحر هلك بيا خپلې ګډې بېزې غر ته روانې كړې ـ لږ ساعت پس زمرے راغے د هلك نه ئې تپوس وكړهٴ ـ هلك ورته ووئيل چې ګډې بېزې وخوره نو زمري ګډې بېزې وخوړې ـ هلك چې ماښام كور ته راغے او مور پلار ته ئې ټول حال تېر كړهٴ نو دواړه ورته ډېر غصه شو او ورته ئې ووې چې تا په زمري ګډې بېزې وخوړې نو اوس به مونږ تا حلالوو ـ پلار ئې چاړهٴ راوړه او مور ئې ورته ونيولو ـ دغه شان ئې خپل ځوے حلال كړهٴ ـ غوښې ئې ورله كاسو كښې واچولې او كاسې ئې دواړو لوڼو له وركړې چې دا ګاونډيانو كره وركړئ ـ او ورته واىئ چې مونږ ګډ حلال كړے دے نو مشرې خور به ئې ګاونډيانو كره اوړې او كشرې به د مسو په كوزړۍ كښې جمع كولے ـ څهٴ ورځې پس د هغه غوښو نه طوطي جوړ شهٴ او والوتهٴ ـ په بلۍ كښېناستهٴ او چغار ئې جوړ كړهٴ چې پلار حلالولمه، مور ورته نيولمه، مشرې خور په كاسو كاسو وېشلمه كشره خور مې ښهٴ وه په مسينه كوزړۍ كښې ئې ساتلمه اوس شوم شين طوطي چې په هوا كښې والوتلمه ـ په ټول كلي كښې به ګرځېدهٴ او دغه لوبه به ئې وئيله ـ خلقو به ورله پېسې وركولے ـ يوه ورځ يو بنجارے كلي ته راغے ـ طوطي ورته ووئيل چې زهٴ به تا ته يوه ښكلې لوبه ووايم تهٴ ما له ستنې راكړه نو دهٴ ورته هغه ټوله لوبه ووئيله ـ بنجارے ډېر خوشحاله شهٴ او دهٴ له ئې ستنې وركړې ـ طوطي راغے په بلۍ كښېناستهٴ مور او مشرې خور ته ووئيل چې تاسو له مې د مخكښې په شان د خوراك ډېر ښكلي څيزونه راوړي دي ، خلې وازې كړئ چې درله ئې دركړم ـ هغوي چې خلې وازې كړې نو ستنې ئې ورله په خوله كښې واچولے ـ د هغو ستنو نه دواړه مړې شوې او طوطي لاړ په هوا كښې والوتهٴ ـ

٭٭٭

بي بي سلاخوبه

داسې وايي چې يوه چيندخه په ډېران ګرځېده چې د چا غورځولے لوپټه او جامې ئې ومندلے ـ هغې په مينه مينه جامې واغوستې ، لوپټه ئې په سره كړه او په لاره روانه شوه ـ په دې كښې ورله ګوجر مخې له ورغے ـ ګوجر ورته وې چيندخې چيندخې چرته ځې ـ چيندخې ورته وې ''چيندخه به دې مور وي چيندخه به دې خور وي زما نوم بي بي سلاخوبه دے'' ګوجر ورته وې بې بي سلاخويې چرته ځې ـ دې ورته وې وادهٴ كول غواړم ، ګوجر ورته وې ما سره به وادهٴ ونهٴ كړې ـ سلاخوبې ورته وې چې ستا ما سره جنګ شي په څهٴ به مې وهې ـ ګوجر ورته وې د مېښو په چوكه ـ سلاخوبې چې دا واورېدل نو په غصه كښې ئې ورته ووئيل'' ورك ته شه، وركه دې د مېښو چوكه شه ـ بيا روانه شوه تله تله منږك ورله مخې ته ورغے ـ منږك ورته وې چيندخې چيندخې چرته ځې ـ سلاخوبې ورته په غصه كښې ووئىل'' چيندخه به دې خور وي چيندخه به دې مور وي زما نوم بي بي سلاخوبه دے ـ منږك ورته وې بي بي سلاخوبې چرته ځې ـ وې وادهٴ كول غواړم ـ منږك ورته وې ما سره به وادهٴ ونهٴ كړې ـ بي بي سلاخوبې وې چې ستا ما سره جنګ شي نو په څهٴ به مې وهې ـ منږك ورته وې په خواره زاره لكۍ ـ سلاخوبې وې ځار له تا شم او ځار دې له خوارې لكۍ شم ـ دواړو وادهٴ وكړهٴ او په يو كمر ئې كور جوړ كړهٴ ـ يوه ورځ پورې كلي كښې د باچا د لور وادهٴ وهٴ ـ بي بي سلاخوبې منږك ته وې زما وريژو ته زړهٴ شوے دے ـ منږ ورته وې چې نن د باچا د لور د وادهٴ روټۍ ده ، ورځم چې تا له ترې وريژې راوړم ـ چې منږك لاړهٴ او خوراكونه ئې وليدل نو سلاخوبه ئې هېره شوه ـ بي بي سلاخوبه د ډېر انتظار نه پس په ژړا سر شوه او په دروازه كښې كښېناسته ـ په دغه وخت يو سړے په اس سور وادهٴ له روان وهٴ ـ بي بي سلاخوبې ورباندې غږ وكړهٴ ''اے په اس سور سړيه په پښو دې څپلۍ ګوټۍ، په شا دې څادر ګوټے ، پورې وادګے دے، پكښې زما سړے دے ورته وايه چې بي بي سلاخوبه وايي چې كورته راشه چې سړي ګېر چاپېره وكتل هېڅ څوك ئې ونهٴ ليدل نو ويرېدهٴ او اس له ئې تړه وركړه چې د وادهٴ ځاے ته ورسېدهٴ نو د دم دلاسه كېدو نه پس ئې خلقو ته پېښه قيصه شروع كړه ـ منږك د كټونو لاندې ګرځېدهٴ چې دا ئې واورېدل نو زر ئې په يو غوږ كښې غوښه او وريژې او په بل غوږ كښې نكريزې واچولے او كور ته روان شهٴ چې راورسېدو نو د كور تمبې بندې وې، اواز ئې وكړهٴ ''بي بي سلاخوبې ور بېرته كړه'' سلاخوبې ورته ددنه نه اواز وكړهٴ ''ستا وير بېرتك، تا بله ناوې تك'' منږك ورته وې كه '' ما بله ناوې تك نو زما دا ږيره چوټك'' سلاخوبې ورته ور لرې كړهٴ ـ وريژې غوښې ئې وخوړې او خوشحاله شوه ـ بيا څهٴ ورځې پس ئې ورته وې چې كور اوړهٴ ختم شو ـ منږك ژرندې ته لاړهٴ ، اوړهٴ ئې راغونډول چې د مزدور نه پرې بوجۍ راوغورځېده ـ بي بي سلاخوبه په كور كښې د اوړو په طمع ناسته وه چې ډېر وخت تېر شهٴ نو ژرندې ته لاړه ـ هلته منږك مړ پروت وهٴ ـ د لكۍ نه ئې ونيوهٴ بهر ته ئې راوړهٴ او ورته په ساندو سر شوه چې

''اے زما د شولو شپېلونكيه ډوبه دې كړم

اے زما د ژرندې ژرندګړيه ډوبه دې كړم

اے زما د خاورو خاركندونكيه ډوبه دې كړم

اے زما د تورلټۍ سرداره ډوبه دې كړم

اے زما د مينې ما ته ونكيه ډوبه دې كړم

او كنده ئې ورله وكنسته ،پكښې ئې ښخ كړهٴ ـ

٭٭٭

**نيم كونے ورور**

وايي چې پخوا په زمانه كښې يو خان وهٴ ـ د هغهٴ بچي نهٴ وو.ـ يوه ورځ په خپله حجره كښې په سوچونو كښې ډوب پروت وهٴ ـ په دغه وخت كښې يو فقير اواز وكړهٴ ـ نوكرانو ورله د خداے په نامه پېسې وركولے نو هغه ورته ووې چې زما پېسې نهٴ دي پكار ، زهٴ خان سره ملاوېدل غواړم ـ نوكرانو ورته وې چې خان ناجوړه دے ، چا سره نهٴ ملاوېږي ـ فقير ورته وې چې زهٴ سوال ګر نهٴ يم ما خان سره ملاو كړئ ـ نوكران لاړل خان ته ئې ټوله خبره وكړه ، خان ورته وې چې را ئې ولئ ـ فقير راغلو خان سره كښېناستهٴ ـ د جوړ تازه نه پس ئې د خان نه پتوس وكړهٴ چې تهٴ ولې دومره خفه او پرېشانه ىې ـ خان ورته وې چې زما دومره مال حال دے خو بچي مې نشته نو ځكه مې هر وخت زړهٴ خفه وي ـ فقير ترې تپوس وكړهٴ چې تاسو كره د انګور بوټے شته ـ خان ورته چې هو ـ فقير ترې د انګور پاڼې وغوښتې ـ نوكرانو د خان په وېنا د هغه انګور نه پاڼې راوړې ـ بيا فقير د خان نه تپوس وكړهٴ چې ستا څو ښځې دي ـ هغهٴ ورته وې چې څلور نو فقير څلور واړه پاڼې دم كړې او خان له ئې وركړې چې هرې ښځې له دې يو يو پاڼه وركړه چې وئې خوري ـ

خان خوشحاله شهٴ او فقير له ئې بلها روپۍ وركړې خو فقير وانهٴ خستې او روان شهٴ ـ خان څلور واړو ښځو له يوه يوه پاڼه وركړه ـ ټولو ښځو پاڼې وخوړې خو د كشرۍ ښځې نه ئې د پاڼې خوراك هېر شهٴ، د شپې مږه راغله د پاڼې نه ئې چك ووههٴ ـ ښځه چې سحر راپاڅېده نو هغه نيمه پاڼه ئۍ وخوړه ـ

بيا څهٴ موده پس د ټولو ښځو ځامن وشو خو د كشرۍ ښځې ماشوم نيم كونے وهٴ ـ خان كشرې ښځې ته ډېر غصه شهٴ چې كله د خان ټول ځامن لوي شو نو د دهٴ به نيم كونے ځوے خوښ نهٴ وهٴ ـ يوه ورځ ټولو ځامنو خان ته ووئيل چې مونږ ښكار له ځو ـ نيم كوني پلار ته ووې چې زهٴ هم خپلو وروڼو سره ښكار له ځم ـ پلار ورته غصه شهٴ چې تهٴ به نهٴ ځې خو نيم كونے په پټه وروڼو سره روان شهٴ ـ د لږ ډېر تګ نه پس دوي له په لاره كښې د مالټو باغ مخې له راغے ـ وروڼو يو بل ته ووئىل چې كهٴ اوس مو نيم كونے ورور وے نو مالټې به ئې راله راشوكولے وے ـ نيم كوني زر اواز وركړهٴ چې دا يم لالا ، دا يم لالا او په منډه ئې ورله د ونو نه مالټې راوشوكولے او وروڼو له ئې وركړے ـ وروڼو ترې مالټې واخستے او په غصه كښې ئې ورته ووئىل چې ځه ورك شه بيا مونږ پسې مهٴ راځه خو دے ورپسې بيا هم پټ روان شهٴ ـ هم دغسې به په لاره كښې يو نه يو كار پېښېدهٴ چې دهٴ به وكړهٴ نو وروڼو به بيا وشړلو ـ چې ماښام شهٴ نو د نيم كوني د وروڼو نه لار خطا شوه ـ د نيم كوني نه ئې تپوس وكړهٴ هغهٴ ورته ووې چې غشے په هوا كښې وولو چې كوم طرف ته لاړهٴ هم هغه لار باندې به مونږ روان شو ـ وروڼو ئې ومنله او په هوا كښې د غشي ويشتو نه پس د غشي په سمي روان شو ـ په دغه وخت كښې تيارهٴ خوره شوې وه چې دوي يو زوړ كور وليدهٴ ـ ورغلل چې د كور ور ئې ووههٴ نو يوه بوډۍ راووته ـ دوي ورته ووې چې ابۍ په مونږ ناوخته شوې دے ښهٴ به وي كهٴ د شپې د پاره ځاے راكړې ـ بوډۍ ورته وې چې راځئ بچو ځاے ډېر دے ـ بوډۍ دوي له ښهٴ مېلمستيا وركړه ـ نيم كونے ډېر هوښيار وهٴ ـ بوډۍ ته ئې ووئيل چې ما له دننه خوب نهٴ راځى، زهٴ به بهر څملم ، چې كله نيمه شپه شوه نو بوډۍ غلې غوندې راپاڅېده او غاښونه ئې تېرهٴ كول شروع كړل ـ نيم كوني ورته پټ پټ كتل اخر ئې پرې اواز وكړهٴ چې ابۍ دا تهٴ څهٴ كوې؟ بوډۍ ورته ووې چې بچيه زهٴ نينې خورم ـ نيم كوني ورته ووې چې ماله هم نيني راكړه ـ ابۍ ورله نينې ورتې كړې او ور ئې كړې ـ نيم كوني ورته وې چې ابۍ ما له اوبهٴ راكړه چې ابۍ ورله اوبهٴ راوړې نو ورته ئې ووې چې ما له د سيند نه چاڼ شوے اوبهٴ راوړه ـ

ابۍ چاڼ واخستهٴ او ګودر ته روانه شوه ـ نيم كوني زر خپل ټول وروڼه راپاڅول چې ځئ چې تښتو دا ابۍ خو سړي خوره ده ـ وروڼو ئې زر زر اسونه تيار كړل خو نيم كوني ورته وې چې تاسو ځئ ، وروڼو ورته ډېر منت وكړهٴ خو اخر روان شو ـ نيم كونے لاړهٴ په غټ كړي كښې ئۍ غوړي په اور كښېښودل ـ په دې كښې چې بوډۍ راغله نيم كونے ئې يواځې په كور كښې وليدهٴ نو د تاو نه ئې ورته ووئيل چې اوس به تا زما نه څوك خلاصوي ـ دا لاړه په غصه كښې ئې كړي ته اور تېزولو چې نيم كوني ورله د شانه ديكه وركړه او سرو غوړو ته ئې ارتاوه كړه ـ بوډۍ په يشېدلو غوړو كښې تيكه شوه ـ

د نيم كوني ټول وروڼه ډېر خفه وو نو د لارې نه واپس د بوډۍ كورته راروان شو چې كله ئې نيم كونے روغ وليدهٴ نو ډېر خوشحاله شو او دے ئې په ډېره خوشحالۍ ځان سره كورته راوستهٴ ـ خپل پلار ته ئې ټوله قيصه وكړه ـ پلار ئې ډېر خوشحاله شهٴ او د نورو ښځو او بچو په شان ئې د نيم كوني مور او نيم كوني سره هم ښهٴ سلوك شروع كړهٴ ـ

٭٭٭

شنګو بنګو

په خوا په زمانه كښې يو باچا وهٴ ـ د هغهٴ يوه لور وه چې ډېره ښكلې وه ـ يوه ورځ يو ديو په هوا كښې روان وهٴ چې شهزادګۍ ئې وليده ـ ډېره ئې خوښه شوه ـ باچا پسې راغے، ورته ئې ووئيل چې دا لور دې ماله راكړه ګني تا او ستا ټول بچي به دې مړهٴ كړم ـ باچا د ديو نه ډېر ويرېدهٴ ، ورته ئې ووئيل چې شهزادګۍ به تاسره څنګه ځي ـ ديو ورته ووئيل چې كله تهٴ د سيند غاړې ته سېل له راشې نو زهٴ به د ځانه ښائسته ګلاب جوړ كړم ـ يوه ورځ باچا شهزادګۍ ته ووئيل لورې ځه چې د سيند خوا ته سېل له لاړ شو، شهزادګۍ ډېره خوشحاله شوه چې كله د سيند غاړې له ورسېدل نو د اوبو په سر ئې يو ښكلے ګلاب وليدهٴ ـ شهزادګۍ خپل پلار ته ووې چې بابا سلامت ما له دې دا ګل د اوبو نه راواخستے شي ـ په دې كښې ګل په خپله غاړې له راغے ـ شهزادګۍ په خپله ګل پسې لاس ښكته كړهٴ چې څنګ ئې ګل ته لاس كړهٴ ، ګل ځان پسې اوبو ته راښكله ـ دغه شان ديو شهزادګۍ د ځان سره خپل وطن ته بوتله ـ بيا خداے پاك شهزادګۍ له دوه ځامن وركړل ـ د يو ځوي نوم ئې شنګو او د بل بنګو كښېښودهٴ ـ شنګو بنګو لا خړپوسې كولے چې يوه ورځ په لاره تماشه تېرېده ـ شهزادګۍ د نندارې د پاره په بلۍ اودرېده ـ د يوې ښځې نه ئې تپوس وكړهٴ چې تاسو د كوم وطن ىئ ـ هغې ورته د دې د ملك نوم واخستهٴ نو شهزادګۍ په ژړا شوه او ښځو ته ئې ووئيل چې زما پلار ته وواىئ چې زهٴ دې ديو له وركړے يم چې دلته په خوشو مېرو كښې ژوند تېروم ـ دغو ښځو واپسۍ كښې باچا ته د هغهٴ دلور حال تېر كړهٴ ـ د شهزادګۍ يو ورور چې ګل شهزاده نومېدهٴ ـ هغهٴ ډېر غښتلے ځوان وهٴ چې كله ورته د خور د حال پته ولږېده نو خپل پلار ته ئې ووئيل بابا سلامت مونږ به اوس ځو او خپله خور به راولو ـ باچا ورته ووئيل ''بچيه! هغه ديو ډېر ظالم او زورور دے ، زمونږ ټول ملك به الغاو تلغاو كړي'' خو شهزاده بيا هم خپل فوج سره د ديو د بند نه د خپلې خور د خلاصي د پاره روان شهٴ چې كله د ديو ځاے ته اورسېدهٴ نو فوځيان ئې د يو كمر شاته پټ كښېنول او په خپله خور كره ورغلو ـ خور ورته د ډېرې خوشحالۍ نه په ژړا شوه او ورته ئې ووئيل هسې نه ديو تاسو وخوري ـ په دې كښې ديو راښكار شهٴ نو شهزادګۍ زر خپل ورور خمبې ته كوز كړهٴ ـ ديو چې كورته راننوتهٴ نو په يو نيب سر شهٴ ''ادم نشته بوي ئې شته'' شهزادګۍ ورته ووئيل چې دا بوي زما دے خو شنګو بنګو د خوشحالۍ نه په چغو شو ''زمونږ د ابۍ ورور زمونږ ماما راغلے دے په خومب كښې دے'' د ديو په پوښتنه شهزادګۍ ووئيل چې دا تماشه تېرېده د هغوي نه ئې زده كړې ده ـ په دې خبره د ديو تسلي وشوه چې ديو روټۍ وخوړه نو شهزادګۍ ته ئې ووئيل زما څهٴ ضروري كار پېښ شهٴ د شنګو بنګو خيال ساته او د كور نه ووتهٴ ـ شهزادګۍ زر خپل ورور د خمبې نه راوښكلو ، شهزاده خور ته ووې شنګو بنګو اودهٴ كړه چې بيا خپل وطن ته ځو ـ شهزادګۍ خپل ځامن اودهٴ كړل او ورور سره روانه شوه يو څو قدمه ئې اخستي وو چې ورور ته ئې بهانه وكړه چې ما نه كور كښې څهٴ پاتې شو ـ كور ته لاړه او دواړه ځامن ئې په مخونو ښكل كړل ـ بيا روانه شوه چې لږه لار ئې ووهله نو بيا ئې ورور ته بهانه وكړه نو شهزاده پرې پوهـ شهٴ ـ دې لاړهٴ شنګو بنګو ئې مړهٴ كړل او شهزادګۍ ئې كور ته روانه كړه چې ديو كورته واپس راغے او دواړه بچي ئې مړهٴ وليدل نو چغې ئې كړې ''تهٴ چې د بابا كلي ته تللې ، تا چې تورې سترګې تورولے زما شنګو بنګو دې ولې مړهٴ كول'' او په غصه كښې د شهزادګۍ وطن ته روان شهٴ ـ بل طرف ته چې باچا خپله لور وليدله نو ډېر خوشحاله شهٴ خو باچا ته پته وه چې ديو به بدل اخستو له راځي ؛ فوځ ته ئې حكم وكړهٴ چې د محل نه بهر بلها بوس او د ابو چاټۍ كېږدئ چې ديو راغے نو اول ئې ټول بوس اوخوړل او بيا ئې ورپسې د چاټو ټولې اوبهٴ وڅښلے او د خېټې د درد له كبله مړ شهٴ ـ

٭٭٭

ګل شهزاده

داسې وايي چې پخوا په زمانه كښې يو نېك سړے وهٴ ـ د هغهٴ نو ګل شېر وهٴ ـ ګل شېر به تل د كلي د روغ رنځور او حجرې جماعت په خدمت كښې د هر چا نه مخكښې وهٴ ـ هم دا وجه وه چې د كلي لويو وړو به ئې هم ډېر درناوے كولوـ يو كال د ډېرو بارانونو له كبله د كلي د لويې حجرې د چت كړۍ ماتې شوې ـ ګل شېر چې خبر شهٴ نو تبرګے او اره ئې راواخستهٴ او د يو څو كسانو سره د كلي شاملاتي دامان ته لاړهٴ ـ هلته د شويې او د توت د ونو غټه ذخيره وه ـ دے يوې ونې ته وختهٴ او د نورو ملګريو په شان د څانګو په پرې كولو بوخت شهٴ ـ دے چې په كومه څانګه ناست وهٴ له بده مرغه هغه دننه نه ډډه وه ـ ناڅاپه پرې هغه څانګه ماته شوه او ګل شېر سره د تبرګے راوغورځېدهٴ ـ ملګريو ورله رامنډه كړه خو د دهٴ د ملا تير چورلټ مات شوے وهٴ.ـ زر ئې كور ته راوړهٴ، كور والا به ورله ګرم ګرم ټكورونه وركول ـ د دهٴ يو ځوے وهٴ چې ګل شهزاده ئې نوم وهٴ ـ هغه ئې راوغوښتهٴ ، ورته ئې ووئيل چې بچيه ما ټول عمر په راستۍ تېر كړے دے ، تل رښتيا وايه او هيڅ كله هم د پردي مال طمع مهٴ كوه ـ خداے به درله ډېر څهٴ دركړي ـ ګل شهزاده ورته ووې بابا تا دې خداے جوړ كړي چې تهٴ څنګه وايې هم هغسې به كوم ـ لږ ساعت پس ګل شېر مړ شهٴ ـ بيا څهٴ وخت پس د كلي خواته لوے ډاګ كښې باچايي لښكر مېشته شهٴ ـ يوه ورځ باچا د خپلې خاصې د لښكر سره دامان ته ښكار له تلے وهٴ ـ د ښكار په وخت كښې د باچا نه د هيرو يوه قيمتي ګوتمه وركه شوه ـ باچا ورپسې لښكر لے په لے ورګرځولو خو هيچ چرته هم هغه ګوتمه پېدا نهٴ شوه ـ په سباله سحر ګل شهزاده د ميزري پېزار په پښو كړهٴ او خپلو ګډو بيزو له ئې د دامان مخه وركړه چې غارمهٴ ولګېدل نو د يوې ونې سېوري ته كښېناستهٴ ـ څهٴ ګوري چې يوه ښائسته ګوتمه ئې په خوا كښې په خاورو ككړه پرته ده ـ دهٴ هغه ګوتمه راواخسته ، د خاور نه ئې پاكه كړه او ځان سره ئې سنبال كښېښوده ـ مازيګر چې كور ته راروان شهٴ او كلي ته راورسېدهٴ نو ځاے په ځاے د باچا د وركې شوې ګوتمې خبرې كېدې ـ ګل شهزاده چې دا خبرې وارېدې نو كور ته لاړهٴ ، جامې ئې بدلې كړې او لوے ډاګ پله روان شهٴ ـ هتله چې ورسېدهٴ نو د باچا وزير سره ملاو شهٴ او ورته ئې ووئيل زهٴ باچا سره ليدل غواړم ، ما سره د هغوي د پاره ډېر خاص خبر دے ـ وزير چې باچا له بوتلو نو ګل شهزاده ورله د جېب نه ګوتمه راوښكله او باچا ته ئې پېش كړه ـ باچا ډېر خوشحاله شهٴ او ورته ئې ووئيل چې ځوانه تا خو دا ګوتمه د ځان سره هم ساتلې شوه ـ ګل شهزاده ورته عرض وكړهٴ ؛ باچا سلامت! زما پلار ډېر نېك سړے وهٴ او ماته ئې دا نصيحت كړے وهٴ چې مدام به رښتيا وايم او چرته به هم د چا د مال طمع نهٴ كوم ـ د ګل شهزاده ايماندارۍ او ښو خبرو په باچا ډېره ښهٴ اغيزه وكړه او نهٴ يواځې دا چې ګل شهزاده له ئې قسم قسم انعامونه وركړل بلكې په خپل دربار كښې ئې وزير هم مقرر كړهٴ ـ

٭٭٭

پيشو او كټوۍ

وايي چې يوه پيشو ولوږې اخستې په دېوال روانه وه چې ناڅاپه ئې د جولاګانو په كور كښې د غونډې خلې په يو لوښي كښې پۍ وليدل ـ ورغله او په خوند خوند ئې پۍ څټل شروع كړل ـ چې پۍ كم شو نو دې ورپسې كټوۍ ته سر وردننه كړهٴ چې نور كم شو نو نور ئې ورپسې سر وردننه كړهٴ ـ اخر ئې سر په لوښي كښې ونښتهٴ ـ پيشو اوتره شوه ـ د پيو لوښې مسين وهٴ ـ چې د كور خلقو د لوښي ډنګ ډونګ واورېدهٴ نو بهر راووتل ـ زر ورغلل او خپل مشر ته ئې ټوله قيصه تېره كړه ـ مشر ورته ووئيل كم عقلو! په دې هم نهٴ پوهېږئ، سر ترې پرې كړئ كهٴ نه ـ كور والا لاړل چې پيشو ئې حلاله كړه نو سر ئې په لوښي كښې پاتې شهٴ ـ بيا راغلل او خپل مشر ته ئې ووئيل چې اوس څهٴ وكړو؟ مشر خپل تندي له لاس راواچولو او ورته ئې ووئيل، هاىۍ نېك بختانو تر څو به ژوندے يم چې عقل به درته ښايم خو لوښې مات كړئ كهٴ نه ـ

٭٭٭

هر چا ته خپل وطن كشمير وي

وايي چې يو باچا له يو تاجر د ډالۍ په توګه ډېر ښائسته طوطي وركړهٴ ـ د طوطي خبرې به د باچا ډېرې خوښې وې ـ هم دا وجه وه چې باچا به پرې قسم قسم خوراكونه خوړل او ډېر خيال به ئې ورله ستاتلو خو چې كله به هم طوطي يواځې شهٴ نو د ځان سره به ئې په ډېر غمګين اواز دا وېنا شروع كړه '' هائ وطنه ځار وطنه، هائ وطنه ځار وطنه''

باچا حېران وهٴ چې باوجود د دومره خصمانې او ښو خوراكونو د طوطي نه خپل وطن نهٴ هېرېږي ـ يوه ورځ ئې خپل وزير راوغوښتهٴ او ورته ئې ووې چې وزيره باتدبيره! داسې ښكاري چې د طوطي وطن زما د محل او باغونو نه هم ښكلے دے ، زهٴ دې پرېږدم ـ تهٴ دهٴ سره تكړه سپايان ملګري كړه چې مونږ له د دهٴ د وطن حال راوړي ـ

يوه ورځ باچا طوطي ته ووئيل چې تهٴ ما په ډېر ناز ساتلے ىې ، ستا د خوښې هر څيز تا له دركوم خو بيا هم همېشې تهٴ خپل وطن پسې د خفګان سندرې وايې ـ اوس ستا خوښه ده چې ماسره پاتې كېږې او كهٴ خپل وطن ته ځې ـ طوطي چې د باچا د خلې نه د وطن د تلو نوم واورېدهٴ نو اول ئې خو د خوشحالۍ نه ډېرې نغمې ووئيلې او بيا ئې باچا ته عرض وكړهٴ چې باچا سلامت! ستا باچايي دې مدام ودانه وي ـ ټيك ده تا ماله ډېر څهٴ راكړي دي خو زما وطن په زمكه د جنت نمونه ده ـ په دوېمه ورځ وزير طوطي سره سپايان ملګري كړل او خپل وطن ته ئې رخصت كړل ـ د يو اوږد سفر نه پس طوطي خپل وطن ته ورسېدهٴ ـ بيا څهٴ وخت پس چې كله سپايان واپس راورسېدل نو وزير باچا ته وړاندې كړل ـ باچا ډېر خوشحاله شهٴ او د سپايانو ته ئې ووئيل چې شابه د طوطي د وطن حال راته بيان كړئ ـ سپايانو ورته ووئيل باچا سلامت د طوطي وطن داسې ګرم وهٴ لكه بټۍ ـ كهٴ د سرونو امان وي نو طوطي د باچا سلامت د پاره يو پېغام هم رالېږلے دے ـ باچا ورته ووئيل چې پېغام دې واورولے شي ـ سپايانو عرض وكړهٴ چې باچا سلامت ! طوطي داسې وئيل '' چې هر چا ته خپل وطن كشمير وي، او چې كومه مزه د ازادۍ په ژوند كښې ده هغه د پنجرې په سېوري او ښكلے خوراكونو كښې نشته ''

٭٭٭

حېرانتيا

داسې وايي چې يو كس د سېل د پاره يوې غريزې سيمې ته لاړهٴ ، هتله ئې يو لوړ غر وليدهٴ ـ د يو مقامي كس نه ئې تپوس وكړهٴ چې ورور جانه! دا غر غټ دے كهٴ فلانكے بابا؟ هغه كس ورته ووئيل خداے خو دې داسې حېران كړه لكه چې زهٴ دې حېران كړم ـ كهٴ دا وايم چې دا غر غټ دے نو بابا خفه كېږي او كهٴ وايم چې بابا لوے دے نو پښتو مې ماتېږي ـ

٭٭٭

لارو او پولو

لارو او پولو دوه چېندخې وې ـ دواړه خوږې ملګرې وے ـ د دوي يو ترور وه چې جرندو نوم ئې وهٴ ـ يوه ورځ دا دواړه جرندو ترور كره تللے ـ په دې كښې يو سړے په اس سور را روان وهٴ ـ داس د پل لاندې پلو راغله ـ لارو په چغو سر شوه وئيل ئې اے د اس كاكا په جرنده كښې جرندو ده.ـ جرندو ته داسې وايه ـ پلو مړه شوه ـ لارو ژاړي ـ

٭٭٭

بي بي جل

يوه چيندخه د اوښ په خوا كښې په لاره روانه وه ـ ناڅاپه د اوښ د پل لاندې راغله ـ چندخې ورله اواز وركړهٴ ''يه كږه وږه ، خواره سم په لاره ځه ـ بي بي جل دې لاندې كړه''

اوښ: يه چيتې چپړاخې ، تهٴ چا ليدې په لارې زماپه پله كښې رالې

پاس په ډب يو غټ باټا ناست وهٴ

چيندخې پرې غږ وكړهٴ ـ پورې په ډب ناسته

شهزاده ـ دا خبره دې اورېده

باټا؛ نانانا بي بي تهٴ داسې ښائسته ىې د باغ مينځ كښې الوچه

٭٭٭

چتے او پتے

يو چتے وهٴ ، يو پتے وهٴ ـ چتے په خټه كښې نښتے وهٴ ـ په دې كښې ګيدړ راغےـ چيتي ورته وې ګيدړ ماما، ما د خټو نه وباسه چې اوچ شم بيا به مې وخورې ـ چتے چې كله اوچ شهٴ نو پر ئې ووههٴ او په بره په څانګه كښېناستهٴ ، ګيدړ ته ګويا شهٴ :

چت چت راته ګوره ، خوړم دې ولې نه ـ

٭٭٭

.